amanoisuno/poet huggingface dataset:
臨安道中見壁間書字云由左行者爲四川驛路 項安世
只道成都路八千，誰知從此便西川。行人一見成深省，大道多歧穩著鞭。
牡丹初開 項安世
東君環轍百花間，次第行春到牡丹。蜂嘴噆花春不覺，一枝先破紫金盤。
天申節錫宴戴花 項安世
泥金撚鐵綴花枝，淺白深紅映酒卮。回首瓊林真一夢，插花還似去年時。
行香退過南湖主人未起 項安世
夢裏敲門報五更，雨中行轎到天明。若爲得似張公子，卧聽穿林打葉聲。
晚荷 項安世
僛僛翠袖舞寒塘，無復當時婉婉妝。蕩子遊娃俱不到，倚風摇月自生香。
留別南湖二首  其一 項安世
老夫夢識南湖路，水檻山堂處處通。若有新篇無告訴，不妨題寫寄江東。
留別南湖二首  其二 項安世
九重城裏塵如海，只有南湖一片霜。若向南湖談世事，老夫只得去池陽。
蘭溪道中二首  其一 項安世
征人頰熱共占霜，忽報冬溫是雨祥。正向愁邊聞吉語，三霜兩假是尋常。
蘭溪道中二首  其二 項安世
一夜清霜逗曉晴，桑林脫葉似灘聲。雲邊恰有驚鴻過，直作灘頭細櫓鳴。
轎中聽雨 項安世
急雨淙琤打轎簷，綠荷聲裏下湖船。時時更把山礬嗅，岩桂香中八月天。
順風過湖二首  其一 項安世
帆影如酲左右傾，水聲似戰聒天鳴。傍人只道船行快，不道船中客更驚。
順風過湖二首  其二 項安世
維舟六日傍明山，待得風來始破顔。一抹平湖三十里，聽渠微橫未須關。
玄蝶 項安世
腰肢可愛紅娘子，面目無情黑老婆。世上但知憐少艾，雙雙飛舞奈渠何。
入湖北界 項安世
丹楹白扁照人開，湖北封疆直面來。入得界頭歡喜倒，恰如身已到荆臺。
曹橋 項安世
聽得鳴鳩逐婦聲，行人相顧各心驚。夜闌雲散天如洗，乞得曹橋一路晴。
上鄂州黄鶴磯 項安世
黄鶴磯頭水似油，趙陀埽上石如鈎。舟人上得休誇客，曾過人間百仞流。
黄州赤壁下 項安世
杜牧談兵語未公，都將事業付東風。三江不見劉玄德，已覺曹瞞在掌中。
武陵江上漁舟 項安世
家居堤下土平簷，人在江中尺許船。正爾平生事方足，有人狂夢欲登仙。
次韻羅郢州送別 項安世
江上相留不肯留，渡江沿岸却回頭。漢江東去人西去，不見高城始是愁。
壕頭入衡山界 項安世
亂木林中微有路，兩山峽裏欲無天。前頭似向夔州去，應有西川未了緣。
次韻衡山徐監酒同考府學試八首  其一 項安世
詩裏無悰久自知，意來聊復寄於斯。要知風節高多少，萬事如今總似詩。
次韻衡山徐監酒同考府學試八首  其二 項安世
少時亹亹著新功，老去蕭蕭漸禿翁。辜負平生好師友，納湖雲谷兩仁翁。
次韻衡山徐監酒同考府學試八首  其三 項安世
世間無事可關心，只有豐年願最深。春旱惱人頭欲白，朝來一雨萬黄金。
次韻衡山徐監酒同考府學試八首  其四 項安世
欲濃還淡雲容碎，似見如藏日影微。賺得鳩聲長又短，不知雨意是耶非。
次韻衡山徐監酒同考府學試八首  其五 項安世
燭灺燈枯夜漏殘，眼眵腰折吻聲乾。上床一覺江南夢，放艇高歌七里灘。
次韻衡山徐監酒同考府學試八首  其六 項安世
南州門戶到雲來，猶有詩情出九垓。憐我風簾鑽故紙，借君月露洗黄埃。
次韻衡山徐監酒同考府學試八首  其七 項安世
夜久看書眼倍明，春來覓句思偏精。不嗔科舉遺佳士，更把時文教後生。
次韻衡山徐監酒同考府學試八首  其八 項安世
祝融峯下築糟邱，此段輸君第一流。誤到塵中踏塵土，却思江上駕漁舟。
郢州道中見刺玫瑰花 項安世
酴釄雨後飄春雪，芍藥風前散晚霞。一路繁香伴行客，只應多謝刺玫花。
二十三日阻雨鴨陂驛因寫道中詩寄羅郢州 項安世
橫吹逆洒斷人行，破驛孤眠又一程。寫得吳箋寄長壽，無情風雨却多情。
善謔驛淳于髠墓上有木斜出口占 項安世
秦人磨斧闖山東，七澤青邱入夢中。齊楚君臣正行樂，辟宮除道送金籠。
題鹿門山絕頂升雲亭 項安世
上到山頭十八盤，貪高不計足心酸。年來學力荒唐甚，羞向升雲頂上看。
步上黄羆嶺 項安世
牛頭鶴弄漫虛傳，未抵黄羆路刺天。曳杖徐行吾自樂，世間何地不平田。
入普州 項安世
過盡昌州無數山，山開地辟見平田。田中有麥元無米，比自昌州却可憐。
七月二十日被檄考試出門  其一 項安世
阿婆少也不如人，更說秋來白髮新。欲按新聲忘舊譜，畫鸞歌扇久生塵。
七月二十日被檄考試出門  其二 項安世
瓊林花底散遊鞭，回首長安十八年。羞把文章對年少，老夫衣缽不堪傳。
次韻黔陽王令論詩五絕句  其一 項安世
洞庭五百里巨浸，衡岳七十二高峯。不是公家椽樣筆，個中施手若爲容。
次韻黔陽王令論詩五絕句  其二 項安世
舊日輞川圖上翁，而今孫子尚家風。如何寂寞黔陽去，五兩青綸一畝宮。
次韻黔陽王令論詩五絕句  其三 項安世
驪珠一百二十六，落紙輕圓字字同。怪得春來全少雨，烟雲都在錦囊中。
次韻黔陽王令論詩五絕句  其四 項安世
見說吟哦三十載，從來此事一生功。勸君莫用雕鎸得，只恐今人晚更窮。
次韻黔陽王令論詩五絕句  其五 項安世
我亦童年學露蛩，老來留眼送歸鴻。自從謝絕曹劉後，浩蕩春光滿太空。
亭午熱甚過石子澗 項安世
一掬兒童數樹凉，兩三桅子野花香。荒山赤日相逢處，便是天台見石梁。
澗上居人 項安世
跨澗作橋兼作屋，行人初到已泠然。全家寢食淙琤上，韶頀聲中過百年。
四月五日解維成都連日行淺灘中或遲或速如在東中遊湖甚以爲樂初九日過龍爪灘兩江合流江始深舟人至此歌呼鳴櫓作發船離岸之聲余始愴然覺身是行客頗有離索之念 項安世
青林淺瀨密縈洄，喚作蘭亭載酒來。忽聽江深發鳴櫓，始知身是罷官回。
峽內三絕句  其一 項安世
峽內爲生絕可憐，那知世上有平川。生身未識三冬雪，仰面惟看一席天。
峽內三絕句  其二 項安世
峽內居人種石田，種成蔔瓠待江船。船頭老嫗悲聲甚，只博茶鹽不博錢。
峽內三絕句  其三 項安世
千崖無樹作炊烟，峽內爲生也可憐。探水得柴如寶藏，賣茆成俗滿村船。
瞿唐峽 項安世
家住東溟狎巨濤，今年三峽試容舠。瞿塘關下驚危甚，一席巴天浪許高。
宿巴羊峽 項安世
夜榜巴羊聽水聲，江南幽夢到吳屏。賀家湖上黄梅雨，四面荷香入畫舲。
過峽州宿青草灘 項安世
烟裏鳴橈去夕陽，不堪風急滯歸航。無端更著三更月，一夜孤篷一寸霜。
二十五日嶽市路口居人皆鬻櫛具及風藥 項安世
家家藥榜丸朱墨，處處絲繩罥比梳。我有沉疴并宿垢，亦思從此日祛除。
荆門十二背詩 項安世
瞿塘關裏異乾坤，石狹山深日氣昏。行過西陵天亦晚，浪平風暖下荆門。
重過習池 項安世
征鞍重過習家池，橋下泉聲又索詩。待洗一杯春酒涴，爲君吐出碧雲詞。
南嶽路口懷胡氏兄弟  其一 項安世
奕奕神山照遠天，美人家在此山前。待儂了却公家事，來借書堂十日眠。
南嶽路口懷胡氏兄弟  其二 項安世
虎逝龍亡不記年，舊巢雙鳳故依然。靈巖草木皆堪敬，莫作尋常到嶽前。
阻風泊江州對岸 項安世
城下看山不見山，東風吹我過前灘。橫陳廬阜滄波上，十二雲鬟得細看。
江陵贈蒲術人 項安世
未赴成都先夢到，纔逢蜀客便心親。江陵一見蒲居士，似向嚴家訪阿遵。
次韵謝尚書贈曾術人 項安世
淡墨當中印八神，衆星環寫象秋旻。逢人只說忠和孝，莫道鳴珂與曳紳。
出江陵北門便有詩思 項安世
反閉柴門謝絕詩，二年强飯慰肝脾。朝來威遠門前路，已被渠儂聖得知。
過□臺 項安世
馬卿幾日西山客，已有新詩著道鄉。指點東城笑傖父，半年無句寫瀟湘。
重午餉菜楚俗也鄧撫幹以詩來謝次韻答之三首  其一 項安世
大家朱書亭午時，小家艾人張天師。惟有書生最窮餓，盤中日出菜離離。
重午餉菜楚俗也鄧撫幹以詩來謝次韻答之三首  其二 項安世
萬錢食君君不嘗，一飯愛我供寒漿。不盡三生蔬笋氣，鄧侯風味似支郎。
重午餉菜楚俗也鄧撫幹以詩來謝次韻答之三首  其三 項安世
蜀客登來屈子城，九歌重見筆縱橫。不妨秋露澆春菜，只可從渠學獨清。
次韻和黄江陵重午二絕  其一 項安世
門前帖子蟲書小，壁上仙人虎脊高。欲起沉疴無舊艾，枕邊霜鬢日蕭騷。
次韻和黄江陵重午二絕  其二 項安世
老便蜜粽加餐易，病却蒲根細嚼難。繫腕只餘心似結，沐芳誰與臭如蘭。
大旱小雨  其一 項安世
白水連天九澤渾，平田五月獻龜紋。北人未識黄梅雨，千里爭占赤土雲。
大旱小雨  其二 項安世
稍覺絲絲來萬弩，如聞隠隠動千軍。夜窗一霎聊堪睡，未救田家卒歲勤。
櫧州路口小雨詩 項安世
三十年前過此時，一雙青髻綰青絲。如今舊雨猶相記，只傍星星白髮吹。
小雨懷張升之 項安世
夜窗疎雨不堪聽，獨坐寒齋萬感生。今夜故人江上宿，如何禁得打篷聲。
自子陵市尋路入游上泉三首  其一 項安世
去年雨宿嚴陵市，咫尺風烟隔上泉。今日山神方信我，不將塵土到渠邊。
自子陵市尋路入游上泉三首  其二 項安世
千年玉水閟深林，十里重岡隔世塵。猶恨子陵饒舌在，却當戶口告行人。
自子陵市尋路入游上泉三首  其三 項安世
君看酒碗涴蒙泉，玉氣珠光夜索然。可使黄塵車馬客，更將此地世人傳。
梅開次韻答葉教授二首  其一 項安世
雨洗晴烘兩行梅，朱朱白白盡情開。不須更到東亭得，讀罷君詩似看來。
梅開次韻答葉教授二首  其二 項安世
春風一點暗驚梅，便有千花動地開。却似德人方寸事，等間流向筆端來。
酬答復州葉教授  其一 項安世
先生來赴泮林期，正是尋花問柳時。偷把春風舞雩曲，蒹葭江上避人吹。
酬答復州葉教授  其二 項安世
象環章甫古冠衣，解佩江邊結伴嬉。應共遊童春浴罷，詠歌喬木錯薪辭。
酬答復州葉教授  其三 項安世
陸子泉頭春水生，一甌新乳雪花明。喚回明照山前夢，起對庭花忽自驚。
酬答復州葉教授  其四 項安世
竟陵寒盡轉春風，壇杏株林淑氣通。惆悵江陵紅白樹，年年幽獨伴隣翁。
送襄陽馮主簿  其一 項安世
書來雍府不相忘，中有清詩小作行。一似峴南車上讀，眼中行色有輝光。
送襄陽馮主簿  其二 項安世
老子當年起壠間，豈知零落向華顛。秋風喚起神洲夢，猶憶平生戴與田。
送襄陽馮主簿  其三 項安世
不隨黄綬去仇棲，歸著親前五色衣。安得紫皇知此意，喚教霜鳳带雛飛。
和趙主簿韻賦桃花 項安世
曷日鮮晴后土乾，川原遠近踏春寒。詩人不問花開落，爲雨爲霞總愛看。
嘲熱弄 項安世
棫樸芃芃旱麓邊，爲薪爲槱合禋天。山牆野店茅灰裏，熱弄須臾亦可憐。
新月 項安世
窺人半面出脩眉，斜傍船窗作意低。已被江妃偷畫得，一灣清影卧寒溪。
次韻孫僉判試院中秋詠月三絕  其一 項安世
鸞駕乘風上玉清，青冥風露濕瓊英。我時獨笑無人解，四海諸公共此明。
次韻孫僉判試院中秋詠月三絕  其二 項安世
揮毫可但佐摛文，照破平生種種塵。一點清明如古鏡，八方圓轉似車輪。
次韻孫僉判試院中秋詠月三絕  其三 項安世
此夜清光萬古同，自開場屋幾番逢。如今壓倒詩人後，不許狂僧打夜鐘。
乘月入城 項安世
秋天無雲凈玉色，水風带月摇金光。此中三十六萬里，容我緩轡歌清商。
入江西界 項安世
行過中村五里頭，湖南地盡到袁州。荆南更在湖南外，一片白雲天際浮。
贈彭術士  其一 項安世
卷舒湖水檻前簾，開闔山光舍後簷。幸有湖山供卧起，莫將世味較酸甜。
贈彭術士  其二 項安世
溳水春深戰未停，廬山秋老夢方寧。與君豈有平生怨，挽向兵間說汗青。
還劉叔驥廬山詩卷  其一 項安世
劉家子驥我鄉人，洞口桃花獨問津。歲時他鄉逢叔士，杏林花發小陽春。
還劉叔驥廬山詩卷  其二 項安世
潯陽江上督郵誰，能使陶公去不疑。今代廬山非昔日，督郵能酒更能詩。
遊白鹿洞書院 項安世
曾依嶽麓聽鳴泉，亦泛朱陵石鼓船。所欠平生惟白鹿，暮年來此豈非天。
雪晴  其一 項安世
顛風圍屋暖盈襟，滿意成霜却做陰。昨夜風休寒徹骨，曉霜呼日上平林。
雪晴  其二 項安世
夜來露重謝嫦娥，造得清霜爾許多。底事日高猶未落，看他青女嫁羲和。
炙背 項安世
僂坐前簷曝午曦，一襟和暖似春時。無因得共田夫比，直獻君王更不疑。
過豐城三十里始見田廬坐落 項安世
石坑東畔好田廬，更著青林映带渠。新喻豐城三百里，中間蕭索獨何如。
新喻道中 項安世
新喻清江兩縣畿，荒岡漠漠使人疑。江南道上誰爲比，湖北京西日暮時。
銅陵縣步 項安世
二年三過銅陵縣，欲採蘋花意自羞。他日夢中應記得，淺山銜縣水銜州。
阻風茅山港  其一 項安世
日日南風費挽牽，江神知我意悠然。小舟隨水隨風住，不羨千帆上水舡。
阻風茅山港  其二 項安世
我非汲汲馳名者，何事區區逆浪間。三釜及親須爲米，可辭爲客下茅山。
鳳凰臺 項安世
鳳凰何處不歸來，衰草斜陽只廢臺。欲喚謫仙歌一曲，長安今日更堪哀。
夜泊聞榔 項安世
昨夜天聰門外泊，不聞朝鼓只聞榔。三年一覺青雲夢，始覺人間味許長。
次韻蘇主管青溪十絕句  其一 項安世
與君相別若耶溪，十載湘航與蜀梯。恰到六朝行樂處，臺城東畔冶亭西。
次韻蘇主管青溪十絕句  其二 項安世
不分詩顛著病魔，一杯薑酒汗滂沱。須臾下筆風雷吼，寫盡清溪曲曲波。
次韻蘇主管青溪十絕句  其三 項安世
日西何事客歸遲，等看娟娟一寸眉。却是嫦娥太誇客，和宮推出桂花枝。
次韻蘇主管青溪十絕句  其四 項安世
雨餘溪水十分盈，更著秋潮數寸生。西浸夕陽東浸月，併于池面作鮮明。
次韻蘇主管青溪十絕句  其五 項安世
風前月放玉盃圓，雨後雲拖翠縷纖。月要鍾山全體現，雲師只肯露微尖。
次韻蘇主管青溪十絕句  其六 項安世
多謝西風護綠漪，不教一點動琉璃。併留楊柳春時葉，總向琉璃四面垂。
次韻蘇主管青溪十絕句  其七 項安世
清溪元有幾家灣，留得如今一曲殘。六代舊人無處問，只餘淮水與鍾山。
次韻蘇主管青溪十絕句  其八 項安世
牆頭紅旆醉僛僛，大將防江出六奇。我自中原行鐵馬，他時此物不勞施。
次韻蘇主管青溪十絕句  其九 項安世
不須北阜與西凉，城裏溪亭賸得狂。風過靜觀波治亂，雲閒閒看月興亡。
次韻蘇主管青溪十絕句  其一○ 項安世
老翁何處已飛仙，想跨寒馿挾短鞭。來徃段家池上路，只今枯柳尚鳴蟬。
送潘都幹往臨安 項安世
西子湖邊桃葉青，潘郎歸騎拂春星。金陵風景憑誰看，留得閑人住冶亭。
次韻潘都幹元夕 項安世
春草萋萋六代陵，元宵風景屬殘僧。街頭年少渾無事，共點油錢放塔燈。
元夕二首  其一 項安世
臘雪初消御路乾，暖風吹面不成寒。月華滿地春如酒，不是燒燈也合看。
元夕二首  其二 項安世
墮劍遺弓淚未乾，斷蓬漂梗不知寒。月明正在行宮上，猶作瑶墀舊夢看。
春陰二首  其一 項安世
好風疎雨瀹紅塵，收拾殘花作翠陰。春色不隨桃李去，一川濃綠正深深。
春陰二首  其二 項安世
烟花淡淡雨聲息，雲脚疎疎日影紅。桃花作雨梨花雪，春在綠楊芳草中。
卧病 項安世
廉纖小雨濕相欺，病客無悰晝掩扉。自轉巫屏遮午枕，一窗寒夢繞親闈。
病起 項安世
不分春風太廝欺，起來花絮滿城飛。可能不待詩翁出，直作堂堂取次歸。
贈劉正將 項安世
柳亭門戶劣三間，詩伯封疆自一寰。批判秋風勾夜月，抨彈淮水薦鍾山。
宿雲門寺贈張武子 項安世
絕憐雪屋張居士，日日空牆掛食簞。吟到古人辛苦處，囊中不得一錢看。
又贈劉正將 項安世
義山仙去飛卿死，今代劉郎以字行。吟到江都燕臺曲，一生深處許誰明。
三十七歲初見白髮詩 項安世
親朋相見忽相驚，綠髮朝來白兩莖。若比商州王副使，預先攙得一年生。
出山 項安世
又隨寒日下平林，黄葉山頭紫霧生。六代興亡祗此是，吾儕閒健且長吟。
田間觀雨憶葉正則舊話 項安世
風中晚稻離離長，雨後高田聒聒流。此樂世間誰共賞，淮西使者正防秋。
過淞江憶鄭虞任 項安世
獨上吳淞第四橋，憶隨鄭老駐蘭橈。白頭髣髴平生處，一盞寒泉賦大招。
主台州崇道觀 項安世
蓬萊別後六經春，新賜丹邱作羽人。恰似昔人東望處，蓬萊徑隔幾由旬。
讀本朝史有感十首  其一 項安世
若訥希文受責均，前賢初豈有冤親。暮年潁上還惆悵，引得無窮射羿人。
讀本朝史有感十首  其二 項安世
力薦資深入柏臺，獨延吉甫客翹材。如何歲晚鍾山寺，只見黄州副使來。
讀本朝史有感十首  其三 項安世
晚遭呂范攻尤峻，死闢荆舒恨未銷。舉世共非前濮議，無人細考後尊堯。
讀本朝史有感十首  其四 項安世
非獨蘇仙念老窮，古靈亦復薦孤忠。白頭不得諸公力，惟有西塘八十翁。
讀本朝史有感十首  其五 項安世
師道在三烏可畔，友倫居五豈容虧。恰方譽瓘俄傾瓘，亦有尊頤不捄頤。
讀本朝史有感十首  其六 項安世
京携劊子丹誰頸，恕發私書族幾家。天上那無黄背子，人間豈有白桃花。
讀本朝史有感十首  其七 項安世
未諫瑶華世未知，故人已訝道鄉遲。退之著論差傷早，不待陽城伏闕時。
讀本朝史有感十首  其八 項安世
垂簾復辟身居穩，送呂迎章話又新。瞞得庭中相泣者，難瞞屏後竊聽人。
讀本朝史有感十首  其九 項安世
翻來覆去幾枰棋，靖國崇寧各一時。前日雕籠栖宿者，等間飛過蔡家池。
讀本朝史有感十首  其一○ 項安世
愈作唐經還蓄縮，邕知漢事謾嘍囉。假令實錄成書了，其奈雍邱問日何。
自武義入松陽道中三首  其一 項安世
家家秈米與香紅，客子餐腴復醉醲。但使普天無橫吏，人間何處不春風。
自武義入松陽道中三首  其二 項安世
黄霧漫天作曉霜，征人相顧失顔行。雖然未快還鄉眼，脚底沙泥已是鄉。
自武義入松陽道中三首  其三 項安世
四十里欄縈一線，上侵雲物下驚湍。我行竹客源頭路，蜀道青天不作難。
出三坑口望松陽一首 項安世
鷄犬桑麻自一同，四山環縣作畿封。三坑路口一回首，石壁蒼林千萬重。
新晴 項安世
日日霜晴客路乾，征人歡喜不辭寒。素娥青女相憐甚，將毋歸來道路難。
天陰欲雪 項安世
仰天再拜乞冬晴，十縣租人要入城。些子中間私意處，此身方在客中行。
田家有感 項安世
秋田犁罷老農閒，歲暮無營只閉關。愧我西來復東去，新年贏得鬢毛斑。
春日途中五首  其一 項安世
未說離家日日晴，離家三日雨如傾。津頭小吏詢名氏，但道當年段墨卿。
春日途中五首  其二 項安世
一派清江兩岸平，濕雲將雨暗柴荆。十年一覺荆州夢，通濟江頭沌裏行。
春日途中五首  其三 項安世
破艇衝風去似疑，短篷經雨漏如篩。無端更著連宵雨，大似波神得廝欺。
春日途中五首  其四 項安世
湖海今年最倦遊，春來新上浙西舟。天寒歲暮錢清路，又踏嚴州向婺州。
春日途中五首  其五 項安世
微風急雪點微茫，漁浦江邊上客航。逆水趁潮如順水，他鄉送客似離鄉。
立春日離家聞有召試之命 項安世
東行就日北看雲，君寵親恩兩繫心。畢竟蒭蕘何所補，不如留著在山林。
病牙 項安世
去年胃口辭瓜果，今歲牙車怯稻粱。飲食於身已無幾，更須身世覓軒裳。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句  其一 項安世
元祐真人第九春，玉顔驚喜識荆人。如今鳳質龍章士，又合掄魁作近臣。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句  其二 項安世
雪中草草漫裁詩，沂國平生已可知。今日功名付家壻，百花頭上更何疑。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句  其三 項安世
向來多士首何方，此學巍然道有光。付與能言子程子，莫教章蔡更專場。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句  其四 項安世
諸公奉詔選豪英，翰墨聲名要老成。誰敢一錢經衛尉，直須傾蓋贈先生。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句  其五 項安世
五星高會記當年，笑語喧江夜不眠。今日江頭看獨往，人生聚散亦堪憐。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句  其六 項安世
霜風策策鼓黄蘆，滿眼吳江舊去途。夢到月明天闊處，夜深泥宿故城湖。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句  其七 項安世
夜醉巴河酒滿船，曉餐湓浦浪掀天。回頭已作三年夢，應笑當時尚少年。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句  其八 項安世
江南官路接天開，五月長安賜第回。若見門人舊題處，亦須披拂記曾來。
次韻蘇教授飯鄭教授五首  其一 項安世
卧龍山下鹿門居，消得幽人一草廬。更有勝如諸葛處，稻花香裏看芙蕖。
次韻蘇教授飯鄭教授五首  其二 項安世
瓊枝璧月夜爭新，玉粒雲抄歲有陳。列屋萬鍾祇此是，更須騎馬傍何人。
次韻蘇教授飯鄭教授五首  其三 項安世
采蘋堪賦有齋詩，稚子談經已大奇。翁但綠陰啼鳥下，敷床眠到日西時。
次韻蘇教授飯鄭教授五首  其四 項安世
嘆息吾家老鄭君，三年孤鶴困鷄羣。天教此地蘇司業，與對當時鄭廣文。
次韻蘇教授飯鄭教授五首  其五 項安世
三生杜牧垂綸手，渠自長安障日頭。我意從來端易敗，分司御史莫來休。
初三日解維 項安世
隠隠金鉦解岸維，昏昏紅日下田陂。朦朧霧裏廉纖雨，妝點行人去國詩。
失題 項安世
夢回似覺前身誤，蛻罷便尋芳草吟。吟到夕陽人不恨，滿懷風露本無心。
田間草花 項安世
十里五里望不斷，白花紅花俱可憐。無姓無名天下樂，自開自落卉中仙。
有感 項安世
抱石親征澤潞時，艱難猶想舊開基。官軍不守河陽渡，回首橋山淚欲垂。
重陽前一日大風雨 項安世
天公著意做重陽，風伯驅除特地忙。掃盡殘花與紅葉，放教籬菊占秋光。
重九以棗糕餉孫司戶 項安世
滿城風雨近重陽，應爲征廛墮渺茫。要看詩來壓奇字，試拈公案示孫郎。
十月旦日上塚過渚宮避雨二首  其一 項安世
縈紆白道轉城腰，寂寞垂楊倚畫橈。獨自練光亭上坐，凈慈烟雨看長橋。
十月旦日上塚過渚宮避雨二首  其二 項安世
一機寒水小吳綾，數幅荒林老畫屏。却恐秋光太憔悴，照天宮錦拒霜明。
疑雨 項安世
泉聲㶁㶁轉山隈，錯認山頭急雨來。赤道千尋上青壁，恍如飛電掣雲開。
雪中得兩聯不能成篇 項安世
海嶠風高雲散鹵，塞垣寒極地生硝。雨花滿坐來天女，寶唾乘空下阿嬌。
梅 項安世
只消數點著枯枝，不用東君一葉垂。任是雪深烟更密，清香依舊世人知。
水仙二首  其一 項安世
川后冰幢下碧湍，玉妃前導駕青鸞。素羅襦下青羅带，碧玉簪頭白玉丹。
水仙二首  其二 項安世
小窗寒夜見冰花，骨冷魂清夢不邪。薝蔔花頭萱草樹，只應常在野人家。
睡起 項安世
春半閒窗午睡酣，夢餘瑶篆晚香殘。起來磨墨花盈硯，勾得東風上筆端。
皋亭山 項安世
西湖南北寶峯環，塔寺園亭碎點斑。不似北關門外看，更無一物涴青山。
雨中早行 項安世
春烟漠漠雨霏霏，山崦人家未啟扉。剛把平生青箬笠，江南道上著征衣。
春晴步出東城 項安世
山北山南草漸青，去年雙鬢只星星。春風不管遊人老，又到江頭白下亭。
中秋阻風二首  其一 項安世
二月當官八月來，先生官意本衰頹。乾坤老大知心久，日日南風滯去桅。
中秋阻風二首  其二 項安世
四無邊岸貼天流，八極光中一釣舟。不是南風解留客，世間無此好中秋。
中秋後新晴對菊病體欣然 項安世
籬日疏疏煗薄寒，簷溝無語曉庭乾。不須更恨中秋月，且得黄花子細看。
嘲青女 項安世
乾地成霜水地冰，薄冰頑白厚冰清。阿婆老去鉛華少，西抹東塗畫不成。
除夕諭鈴下兩絕句  其一 項安世
江邊梅柳自知新，病裏形容只向陳。春色不干枯木事，明朝賀歲莫通賓。
除夕諭鈴下兩絕句  其二 項安世
莫將新歲便爲新，綵仗春幡不動陳。未轉東風猶是臘，明朝賀歲莫通賓。
壽母生朝四首  其一 項安世
堂成初見畫簷新，碧瓦翬飛上綵雲。三尺寶臺蒙錦帕，白狻猊頂翠氤氳。
壽母生朝四首  其二 項安世
蓀襦蘭佩擁萱階，綠髮朱顔照酒盃。九十九洲春色裏，老人星動壽筵開。
壽母生朝四首  其三 項安世
良辰好景占年年，畫燭濃香醉玉船。天上月圓三夜後，人間春到萬花邊。
壽母生朝四首  其四 項安世
兒孫遥指菊花辰，自訟菴中慶誕人。也向此旬同此日，八千秋對八千春。
集杜句爲老母壽三首  其一 項安世
腐儒衰晚謬通籍，中有高堂天下無。但願樽中九醖滿，綵服日向庭闈趨。
集杜句爲老母壽三首  其二 項安世
玄圃蒼洲莽空闊，安得赤脚踏層冰。秦城樓閣鶑花裏，南極老人自有星。
集杜句爲老母壽三首  其三 項安世
禁城春色曉蒼蒼，花氣渾如百合香。萬歲千秋奉明主，南極老人應壽昌。
方太君生朝四首  其一 項安世
夾鍾琯裏聽春聲，天上箜篌次第鳴。數到一弦弦足處，孟家機畔慶長生。
方太君生朝四首  其二 項安世
月姊飛來二月天，萬花香裏十分圓。誰教婺女星知道，一夜攙先照畫筵。
方太君生朝四首  其三 項安世
不須蟾桂十分圓，自有春花萬種妍。歲歲年年長壽酒，海棠開後牡丹前。
方太君生朝四首  其四 項安世
天邊歷草記年華，一日東風一莢花。春到平分爭一莢，庭萱吹出碧雲芽。
二十一弟壽二首  其一 項安世
肇開元聖千年學，曾是吾家七歲童。門戶只今須自力，詩書排日看新功。
二十一弟壽二首  其二 項安世
歎兄齷齪身全老，喜弟生獰臉正童。色要如童長不改，學須似老始多功。
荆江漁父竹枝詞九首和夔帥□侍郎韵爲荆帥范侍郎壽  其一 項安世
第一歌頭緩緩催，且看漁父壽圖來。天明轉向牙旗外，六千里地繡屏開。
荆江漁父竹枝詞九首和夔帥□侍郎韵爲荆帥范侍郎壽  其二 項安世
二歌漁父壽杯寬，荆江亭下到臨安。更將海水都斟却，淺得蓬萊始好看。
荆江漁父竹枝詞九首和夔帥□侍郎韵爲荆帥范侍郎壽  其三 項安世
三曲漁人獻壽茶，新翻衢樣織茶花。白雨紛紛下江海，翠浪滾滾開龍蛇。
荆江漁父竹枝詞九首和夔帥□侍郎韵爲荆帥范侍郎壽  其四 項安世
四曲漁人壽燭明，明在水雲連處生。倚天若木朝朝艷，照海金波夜夜清。
荆江漁父竹枝詞九首和夔帥□侍郎韵爲荆帥范侍郎壽  其五 項安世
五曲漁村壽樂多，隨大隨小聲和和。蜻蜓蛺蝶淺深舞，燕子鶑兒長短歌。
荆江漁父竹枝詞九首和夔帥□侍郎韵爲荆帥范侍郎壽  其六 項安世
六歌漁父壽詩聲，一聲聲带竹枝情。大枝千歲不改色，小枝孫子滿林生。
荆江漁父竹枝詞九首和夔帥□侍郎韵爲荆帥范侍郎壽  其七 項安世
七歌漁父壽香堆，花霧深深撥不開。水邊借得春風送，荷花吹上戟門來。
荆江漁父竹枝詞九首和夔帥□侍郎韵爲荆帥范侍郎壽  其八 項安世
八歌漁父意難忘，願見壽域通八荒。只開雲夢一稊米，何似渾侖開太倉。
荆江漁父竹枝詞九首和夔帥□侍郎韵爲荆帥范侍郎壽  其九 項安世
九歌漁父好思量，願得壽星朝帝鄉。壽十二廟寸關尺，演億萬年元蔀章。
盤居六章  其一 項安世
寶峰之陰，其山深深。有美一人，瓊弁玉簪。
盤居六章  其二 項安世
雲居之陽，其水洋洋。有美一人，霞衣月裳。
盤居六章  其三 項安世
山之紆紆，密雲所廬。彼盤之人，亦豐厥儲。
盤居六章  其四 項安世
山之營營，衆流所經。彼盤之人，亦溥厥成。
盤居六章  其五 項安世
漸以中上，屯以正行。匪盤之異，惟物之情。
盤居六章  其六 項安世
行止盤盤，其樂孔多。請以是居，子如之何。
送鄭尚書罷帥歸福州 項安世
共惟漢從官，三仕屈吾指。前輩有鄭公，後來王趙耳。更生初去國，玉色欣共理。我時見一葉，已識秋風起。明年孔戣去，零落真復爾。王師凜孤鶴，獨叫青雲裏。下有萬伏弦，開雲看白雉。前年鄭公來，初論差可喜。謂當上聯璧，共舉漢綱紀。三年越山中，不使度此水。低頭用朱墨，得去真晚矣。况當少天官，風木赴淮涘。一時東都空，物理固如此。此行關世運，特可慰閭里。下有賢寓公，上有名刺史。想見閩父老，懽喜屐折齒。雖然廟朝舊，迹遠心自邇。公行見趙公，此語式舉似。有事當驛聞，毋忘漢天子。
次韻儲檢法送行 項安世
別去動經年，相過但旬日。會心能幾何，歡意忽已失。何年峴山頭，此主復此客。官回便重到，我齒已半百。侍立四顔紅，豈有今日色。坐中六七子，星散那再得。念之意已動，况此真遠役。秋風洞庭岸，落日賈傅宅。主人九霄上，悵望雲雨隔。回首叫蒼梧，知予正愁寂。
中秋不見月 項安世
重雲閟佳月，世謂天公慳。一年待一夕，一夕阻開顔。持此窺大爐，何如管中斑。兩輪駕宇宙，萬世浩相關。不知幾中秋，來往于其間。中間一晦明，瑣細不足刪。惟應一樽酒，慰此清夜閒。閒譏月姊懶，醉駡雲師頑。客去我自寐，悠然夢高攀。斫却婆娑林，永斷寒蟾跧。
次韻謝資州侯巡撫 項安世
學道或五窮，談兵有三顧。人情市門朝，世態狙公暮。坐令直躬人，稍作折腰步。侯郎器如此，可使終不遇。奇文鏤周鼎，妙質反商輅。忽辭魯諸生，去學漢都護。應憐世高低，强逐時好惡。卞璞獻逾三，顔瓢空已屢。回看枝木冠，嘆息半生誤。一朝著戎服，萬里志橫騖。漢庭多巨公，文武且千數。胡爲滄海頭，有抱不往訴。投暗枉明璣，發蒙勞善喻。光芒隘蓬蓽，黼黻滿縑素。鵬扶會高舉，蜩翼安足附。似聞資水涯，已有鶴書赴。
陶淵明醉石 項安世
石君匪招陶，陶子豈知石。偶然一醉間，成此千年迹。當時素心人，鄰里今誰宅。悠然獨君在，入我晦翁室。翁去三十年，伊余復來客。山甿道之前，崖路久以塞。攀緣出藤蘿，指點見顱蹠。想當酣卧時，不記苔蘚泐。無論牛馬後，况說有刀尺。持盃薦寒泉，嘆息書此墨。
二十六日下山觀勝業寺禹柏偃卧地上分爲九枝 項安世
人言禹時柏，是否何必研。要知是古物，少亦逾千年。盤盤九龍子，脊尾何蜿蜒。疎髯挾雷雨，瘦骨含風烟。居然負世望，淡苦依老禪。紛披苔蘚中，偃息魚鼓邊。不知億萬人，饑餓長呼天。我欲箋上帝，六丁呼使前。九龍分九州，各值所治田。膏澤皆要足，陰晴無敢愆。如此豈不善，天心應謂然。
江陵爲瀏陽柳氏作雲山書院歌 項安世
山中何所有，雲氣長悠悠。院中何所有，書冊滿高樓。登樓看雲復看書，千古萬古同卷舒。子於其間樂有餘，我今爲子言其粗。陰闔兮陽開，乾蓋兮坤輿。白衣兮皎皎，蒼狗兮須臾。崩騰兮龍見，消散兮尸居。如臂之屈伸，如足之疾徐。實理諒不昧，顯微同一初。呼吸爲雅頌，吁俞爲典謨。支支離離兮萬物散□，翕翕繹繹兮天地交孚。三百八十有四爻兮奇與耦，二百四十有二年兮褒與誅。目目自有條，葉葉自有株。子以爲一兮粲然而萬有，子以爲萬兮坦然而一途。吾是以見雲之書而書之雲，子又烏知書非雲而雲非書。以此壽子身，壯作老息神不枯。以此貽子後，博觀約守世不渝。大哉此院雲所儲，苟無其實名不虛。誰其任之非子歟，一翁二季相携扶。
題張以道寒綠軒 項安世
君家雪窗小溪曲，溪綠窗寒當家足。如何拋却老師兄，別向天隨參杞菊。杞經言暖不言寒，菊譜聞黄未聞綠。君從何許得此奇，定是雪窗三十六。金英浮蟻我無分，玉犬吠根人所逐。只殘雨葉與風枝，給與詩人當田祿。困將冷艷洗眵眼，饑把芳鮮楦雷腹。招邀朋友最宜茶，犒設妻兒聊當肉。和軒喫却人不爭，吐出新詩更清穆。時時夢把密州印，千步毬場宴賓屬。吟魂正作蝴蝶飛，靜繞珍叢嘬寒玉。覺來拊几一欣然，何必窮閻減華屋。
自黄州赤壁拋過三江口危甚 項安世
直打磯頭上，橫拋江口開。水將天共去，風與浪俱來。人壓船舷正，竿牽帆索回。長年誇好手，不道客心灰。
送潭州陳運使二首  其一 項安世
薄命真如此，茲行如識公。從來半生願，不畀數旬同。官事埋頭過，江舩轉眼空。可能傾蓋地，直作急流中。
送潭州陳運使二首  其二 項安世
惜分頻卜夜，此意我知公。古事多疑信，今人足異同。何年操棐几，三月坐春風。但記匆匆字，深題大带中。
瀝澗吳太皇廟 項安世
行間得子明，笑裏下茲城。好漢人難識，髯郎鑒獨精。溪巫薦村酒，舟子問江程。頗憶濡須否，風旛作戰聲。
小塘道中小雨二首  其一 項安世
元日暄如許，新春氣未齊。懸知當作雨，多謝不成泥。頭有高低坂，人如上下梯。更晴三四日，可以到湘西。
小塘道中小雨二首  其二 項安世
隠隠輕雷動，昏昏野市迷。嫩雲時綻日，暖雨半含凄。時節新裝束，人家小鼓鼙。晚來扶路看，往往醉如泥。
小雨 項安世
小雨散炎毒，微風生早秋。清凉人意足，厭浥草光浮。夜枕夢新熟，曉窗梳不收。茅欄聽好語，香稻起西疇。
陳信民求詩 項安世
子合陳平甫，吾當項信求。食兵吾不媿，門轍子方貧。老眼觀斯世，多情尚若人。相過無遠近，元不計冬春。
次韻鄭檢法與胡教授論詩 項安世
古詩亡狗曲，新樣入桑間。論稍經坡谷，人方敬杜顔。天機轉杼軸，僧衲忌斕斑。妙處無多洩，從來造物慳。
謝張堯巨秀才惠詩 項安世
□□□□古，不要世人憐。碧甃千尋綆，朱緪五十絃。鼎來三影句，印脫一心傳。依約雲門路，寒馿兀瘦肩。
次韻送應秀才往池舒二州 項安世
瑶琴彈古曲，何事有哀音。客子道途遠，棘人霜露深。齊山同雁宿，天柱共猿吟。二牧高人問，歸來滿孝心。
挽善化沈令  其一 項安世
十八年前夢，宜都簿即君。沙頭能遇我，客裏暫論文。久別欣同事，方驩嘆失群。隔宵猶一見，千古遂相分。
挽善化沈令  其二 項安世
夔門逢令季，湓浦接賢兄。幸甚交三沈，茲焉共一城。解詩談到髓，聽訟筆如傾。豪快今安有，哀哉不久生。
挽枝江朱學諭 項安世
身受傃軒詩，兒修涑水儀。百年生也直，三嘆古之遺。處易疑孤峭，因難見惠私。此風今遠矣，吾涕自漣洏。
善謔驛淳于髠墓上有木斜出 項安世
辟彊老去重堪嗟，千里堂堂表海涯。取士但能籠自鵠，諫王安用學蚳鼃。祗言魯國賢無補，豈識齊卿實未加。不見只今墳上木，多年老幹尚傾斜。
次韻張部門直廬觀梅 項安世
不是生前有俗緣，等閑拋得傍湖園。多情省戶寒梅色，爲洗朝靴曉凍痕。頗記高堂金字榜，曾陪居士癭藤尊。花前歛板談官事，知犯新條第幾門。
休日值晴張園觀梅同舍不期而集 項安世
玉照堂前富貴梅，倚春驕臘未輕開。費他一月春風了，催得五分花意回。恰是佳晴難放過，偶然勝士得追陪。君看好景天還吝，一夜輕雲带雨來。
次韻潘都幹水晶菊二首  其一 項安世
幕中安得野人園，種此晶熒白玉丹。冷淡雖無九春分，風流還得一冬看。銀盃共色深宜酒，紙帳圍香未怕寒。只向河陽種桃李，今時潘勝舊時潘。
次韻潘都幹水晶菊二首  其二 項安世
莫遣秋霞到晚園，怕將鉛臉照成丹。落英但可和冰嚼，□色惟宜带月看。清似雪霜仍耐久，老於籬落不言寒。一枝合是閑人插，四海知儂鬢已潘。
又次王醇甫聞人主簿二首  其一 項安世
眄柯陶令喜歸園，瑩玉靈均恨變丹。朝飲夕餐和露摘，東籬南岫带雲看。仙方舊說南陽壽，異色新添霅水寒。誰道王郎偏愛竹，也來同枕效今潘。
又次王醇甫聞人主簿二首  其二 項安世
花莖枯槁陋東園，蕊葉蕭疎笑井丹。環面釵頭人服媚，盃脣盤口客爭看。照筵冰膾光同潔，飣坐戎鹽色並寒。誰道仇香但棲棘，也吟時菊繼江潘。
次韻王醇甫藏禿筆三首  其一 項安世
鼻祖有功平水土，耳孫無宅寄邱陵。蚤因蒙氏收微效，晚向秦皇謝不能。逸少憑渠取舒鴈，阿思爲爾逐飛蠅。王郎世契真如此，莫訝爲儒却愛僧。
次韻王醇甫藏禿筆三首  其二 項安世
黑頭期汝作東亭，短髮愁予對杜陵。髠者此時今守積，穎乎平日爾誠能。屢題秀句文如鳳，幾注仙經細似蠅。可是詩人偏愛惜，詩人雙鬢漸成僧。
次韻王醇甫藏禿筆三首  其三 項安世
剡剡蘭臺綴不亭，翩翩鸚鵡健相陵。少時鋒穎先毛遂，晚歲頭顱嗣祖能。杜老壁間留掃馬，符王宮裏罷棲蠅。莫欺貧士無檀施，時向文房度一僧。
五月七日乞池州添倅得請 項安世
羣玉峯前罷校書，九華山下試題輿。三年飽共鉛黄語，一日去從朱墨居。秋浦謫仙臨賦後，齊山小杜醉吟餘。薄才漸愧風流地，繭紙新抄雪不如。
讀程仁秀才淳熙奏稿 項安世
孝皇當宁納髦英，志士擔簦入鳳城。直犯睟顔知主聖，敢譏當路見時清。文章不用施花草，情實都如告父兄。老向窮簷知不恨，曾披閶闔吐崢嶸。
都下送外舅任知縣赴茶馬司辟 項安世
皇華萬里赴臨洮，親向君王乞騎曹。合爲聖朝修馬政，可容窮邑試牛刀。橫驅旌節半天下，自許才名一世豪。早晚西來八千匹，九重何以答賢勞。
次韻李士衡失解送公衍赴調二首  其一 項安世
世事從來亦偶然，何妨濁酒且中賢。諸天入定憑誰問，五色迷人自古傳。謝客堂中勞夢草，謫仙市上且開船。飛鳴款作三年計，好在秋花晚更新。
次韻李士衡失解送公衍赴調二首  其二 項安世
向來翰墨付群兒，直把行藏待主知。風引去帆聲獵獵，手調焦尾意遲遲。遥知夜宿吹藜處，恰是春深造榜時。預恐阿婆愁見我，略須回馬避旌麾。
用前韻勉陳進之赴省 項安世
癡翁切莫强笞兒，之子勤勞我所知。但看匡衡穿壁苦，誰云甯越讀書遲。能來伴我滄浪艇，共看一年橙橘時。莫爲小喬淹壯志，千軍白羽坐堪麾。
送張子真還鄉待邵州闕 項安世
今年新拜李邕州，又見君爲邵郡侯。可是朝廷憐遠俗，獨于湖廣用名流。南軒學待真傳繹，槃澗家須舊業修。瓜戍少賒元不惡，自因二事合歸休。
紗詩 項安世
芙蕖供色更供絲，緝就沙溪水面漪。疎密整斜於雪似，香輕軟細與風宜。集裳妙得靈均意，織藕新翻蜀客詞。喚作似花還得否，只應花却似渠伊。
過王師嶺堠見荆門郢州山 項安世
七澤茫茫千里間，王師堠前初見山。西子嵯峨高髻擁，東鄰嬌小秀眉彎。背襄阻郢開肩背，大野青天豁面顔。獨立東風看平楚，少年雙鬢欲成斑。
和王安撫六言十首  其一 項安世
堆案牛腰萬軸，消磨不盡詩情。定應是我輩語，擲地當作金聲。
和王安撫六言十首  其二 項安世
西牧村風流老，翰林裏供奉人。去之雖五百載，斬新料敵堪親。
和王安撫六言十首  其三 項安世
從來賜達由果，不說島瘦郊寒。政譽追還小范，詩名壓倒方干。
和王安撫六言十首  其四 項安世
脫腕流泉纚纚，忘懷大智閑閑。學蘇二李十二，笑山谷陳後山。
和王安撫六言十首  其五 項安世
雅頌意久不聞，周孔業將遂堙。若要興滅繼絕，不妨動地驚人。
和王安撫六言十首  其六 項安世
詩聲長甬則震，筆陣戰功曰多。自抽天上機杼，不落人間臼科。
和王安撫六言十首  其七 項安世
玄思上窺姚姒，後塵肯逐梁齊。誰言今世第一，我自古人與稽。
和王安撫六言十首  其八 項安世
小人區釜升斗，明公鐘鼎尊罍。難學將軍競病，且隨寒士敲推。
和王安撫六言十首  其九 項安世
苦心自在阿堵，聖處誰知寧馨。佳句忽來天外，恰能當當亭亭。
和王安撫六言十首  其一○ 項安世
朅來此事盡廢，少日論功未深。欲覓仙人一指，要看月脇天心。
再和  其一 項安世
湖海崢嶸老氣，風雲慘淡高情。可惜元龍雙鬢，江南江北詩聲。
再和  其二 項安世
聽說忠臣孝子，不論往事今人。衣上淋浪清淚，一生長爲君親。
再和  其三 項安世
望海亭前句遠，蓬萊閣上詩寒。老子向來椽筆，要題吉日斯干。
再和  其四 項安世
少日心隨鶚上，長年身伴鷗閑。昨夜松聲到枕，夢魂踏破天山。
再和  其五 項安世
嘆息五陵翁仲，春來草路長堙。鉅鹿空懷故將，海山空著詩人。
再和  其六 項安世
豐年官事無何，梅月詩情最多。白水暗添漚界，青苔亂長松科。
再和  其七 項安世
文命生輕癸甲，祖龍死惑燕齊。矗矗秦山易識，茫茫禹穴難稽。
再和  其八 項安世
廣文已荒茆屋，彭澤浪耻虛罍。二頃平生幽願，一犁歸處深推。
再和  其九 項安世
麥熟啼聲未了，藕花醉魄還馨。只麽跳丸日月，何年檢玉云亭。
再和  其一○ 項安世
聖處耘耔日淺，俗間葑淤年深。蚤歲襟期何許，如今翻愧初心。
三和  其一 項安世
易簡乾坤正理，寬平雅頌真情。何處如今更有，壁間牀下秋聲。
三和  其二 項安世
某良士某良士，古之人古之人。名利坐中讎敵，詩書千載交親。
三和  其三 項安世
義不作進學解，分應有坐客寒。自省開斯未信，何言顓祿須干。
三和  其四 項安世
作者向來十數，名隨草木俱堙。聖賢生世不數，文章何代無人。
三和  其五 項安世
萬古垂名豈敢，三年費俸長閑。有酒似陶元亮，無愁學庾子山。
三和  其六 項安世
公詩百戰萬選，人才三少兩多。若許追攀及格，稍容積漸盈科。
三和  其七 項安世
典誥殘于勝建，聲詩失自韓齊。一言蔽思無邪，三萬解曰若稽。
三和  其八 項安世
大國并吞江漢，小家垂罄缾罍。賁育但叉手揖，沮溺漫窮年推。
三和  其九 項安世
族望與淮俱遠，時名似蘭斯馨。投老誤期懷祖，作公定類東亭。
三和  其一○ 項安世
老子於此不淺，先師教我資深。但使發乎情性，何愁嘔出肝心。
四和  其一 項安世
此世方當出手，君侯渠得忘情。莫麽買山高論，行哉破竹邊聲。
四和  其二 項安世
百年可惜幾見，一代何能數人。下馬賦風雅頌，上馬看疾毒親。
四和  其三 項安世
風節言言邁往，清詩字字高寒。奇古珊瑚碧樹，英明玉戚朱干。
四和  其四 項安世
考古飀飀似見，談王易易如閑。政爾盛之馨處，卧龍恰稱茲山。
四和  其五 項安世
九澤導來無事，五行汩後徒堙。但使民皆忘我，誰言州解勞人。
四和  其六 項安世
周家石鼓嵯峨，從臣才藝心多。所期喚起雅頌，渠止鎸成隸科。
四和  其七 項安世
復讎萬古明義，寸刃終屠魏齊。簀裡誰知范叔，車中暗逐王稽。
四和  其八 項安世
遺老玄黄漿食，內家卷耳觥罍。長轂能行萬里，君王不憚親推。
四和  其九 項安世
漢家樹業如許，君王神武能馨。夷吾可但江左，楚囚誰對新亭。
四和  其一○ 項安世
一州如許斗大，四海望公則深。事業本無奇巧，聖賢只有虛心。
次韻葉教授小院室中瓶梅二首  其一 項安世
半瓻冰水一簪梅，的皪寒花數點開。疎影已從燈畔見，暗香時向夢中來。
次韻葉教授小院室中瓶梅二首  其二 項安世
暖冰融雪浸疎梅，養住春風細細開。相賞阿咸清到骨，風流元自竹林來。
祠山廟 項安世
方頤大目一髯士，百世廟食祠山宮。男兒生世不自立，死作餓鬼何時窮。
錢唐道中望越州山 項安世
隔江東望越州山，七載重來喜破顔。却數故人今幾在，一襟清淚濕潸潸。
晦日出長安閘 項安世
長安堰口長安閘，一度經行一斷魂。不道秦川在何處，只驚行色近中原。
久雨 項安世
一春泥水斷前街，重閉柴門養綠苔。惟有杏梁雙海燕，知人曾到十洲來。
偶作 項安世
草枯葉落四山童，萬里長天一目空。數點寒梢著紅蕊，人間驚喜見春風。
次韻謝張安撫以詩送梅實  其一 項安世
此物從來作計疎，洛陽櫻笋正馳驅。絕知不可時人口，只有微酸愜腐儒。
次韻謝張安撫以詩送梅實  其二 項安世
水邊籬落數花疎，馬上行人且勿驅。一墮冰盤永相望，故人憐我誤爲儒。
次韻謝張安撫以詩送梅實  其三 項安世
葉間烟雨尚疎疎，桃李盤中怯並驅。忽見使君憐此味，始知時世未輕儒。
次韻謝張安撫以詩送梅實  其四 項安世
夢隨清淺看扶疎，軍將敲門報疾驅。此解可辭兒女笑，使君風味似寒儒。
沈醫送苔梅自云恨不能詩 項安世
但能爲我送苔梅，何必新詩手自裁。若使能詩有奇句，無因送與冷官來。
雁汊望舒州山 項安世
歸帆拂掠皖公山，一路青峨立翠鬟。曾見劉郎射蛟日，插天旌旆照孱顔。
自贊 項安世
將軍下筆枉施功，羽箭賢冠事不同。桐柏宮中狂道士，枚回洲上病漁翁。
題澹山巖二首  其一 項安世
自有宇宙來，迢迢澹家山。不知幾萬古，鬰鬰藏神姦。祖龍御宇宙，周子巢其間。事同商嶺遯，迹類桃源跧。湮淪向千載，太史來荆蠻。指點發天秘，提携出人寰。一日遍海內，流聲響潺潺。鎸劖滿石壁，新瞀不可刪。山靈反惆悵，俗駕紛往還。造物有奇寶，無怪陰工慳。不遭固可恨，遭世良亦艱。所以求志人，抱珍守蓬菅。
題澹山巖二首  其二 項安世
此日縱自爾，此興不可闌。竹徑滑拳局，芒鞋側蹣跚。南窺下陰洞，北望升天關。鬼穴勇爭覷，仙扃誰得{枦/睘}。敷床憇明潔，酌酒休癡頑。幽處可僧磬，迴中堪舞鬟。樂極忽有念，相顧生愁顔。指點壁間字，其人多馬班。書蹟向昧昧，苔痕日斒斒。題名出門去，歲月如循環。何年復此來，三士同躋攀。
小隠莊別高教授 項安世
翳翳日景入，行行故人遠。故人萬里別，此去何當返。迨君歸禹穴，是我登邛阪。苦語難重陳，相期在加飯。
次前韻餞高教授 項安世
餞者石與高，慶者徐與項。醵者鄭與蘇，張侯爲兼講。酒兵互劘壘，學植交刺䎧。時與優孟詞，間出德山棒。吻捷詫先鳴，途窮爭絕港。同聲暫諧昵，異論忽儱傋。百年能幾笑，莫作受錢缿。明朝會稽脚，已著邕州𦂌。饑驅自此去，擔遠無人耩。誰能告諸公，收取鏡湖𢗒。
涉漢至隆中有感 項安世
曉渡漢水陽，平川去如掌。春深風日老，雨後桑麻長。麥田渺無際，竹墅清可賞。家家傍林落，往往成族黨。溪頭浣紗女，十五自來往。我來三月暮，甚作二浙想。愛此重躊躇，凄然復悵惘。邊頭兵未動，農事日以廣。只今烽火地，開闢無曠壤。緬思生人情，本自樂安養。每遭我輩誤，遂使汝曹枉。承平未災變，北地極豐穰。中間一喪亂，殺戮同草莽。赤子亦何知，淪胥受漂蕩。搢紳欲辭罪，世道終安放。歌罷叫葛公，英靈歘來享。
隆中次吳襄陽韻二首  其一 項安世
葛公未易談，佳處當自曉。輕身託人主，歲晚那得保。哀哉楊德祖，所恨機太早。文若豈不遲，萬變要難了。書生法當驕，正懼此身小。空桑視湯幣，不博一介草。向來磻溪人，所願直鈎老。孔明平生志，豈必書江表。但從德翁游，時和司馬好。胸中管樂事，本自不足道。所以劉葛交，終焉契魚藻。舊時耕鑿地，千歲跡未掃。客來訪遺事，淚落日杲杲。岡頭雙白鷺，飛去何渺渺。
隆中次吳襄陽韻二首  其二 項安世
古來建大厦，所貴楹桷崇。沛公得三士，折箠驅群雄。嗟哉漢諸孫，永負隆準公。表既憎禰衡，璋復輕張松。幽州小從事，苦諫不見從。頼有大耳兒，猶能過隆中。吾評四劉牧，三豕而一龍。景升最可笑，接士滿郊宮。坐看故人子，低頭混耕農。平生慕西伯，對面失飛熊。阿琦去梯策，尚識智士功。誰云豚犬愚，頗復勝乃翁。
和總領陳大卿告老二十韻 項安世
饑餐不願粱，渴飲不辭魯。我老乞吾身，無才固其所。豈有經世人，而當話高舉。朝爲一日留，暮有一日補。若令久其事，所補可勝數。周邦有憂嫠，漆室有嘯女。况居星月位，欲蹈烟霞侶。方今政和平，群彥日藻斧。稍稍起蒿萊，紛紛闖門戶。何嫌管蕭材，從事參井土。軍方徯喉命，民又惜基堵。通八十一難，調二十七齬。劬勞鴻赴澤，上下鵻尋栩。行行樂駰騏，役役悲兕虎。爲國充使臣，將身事人主。但憑心力去，肯用年華阻。不見密學翁，遺書耿如許。千林訪車材，九澤具舟樐。惟思起奔沉，詎說師稼圃。想公聞吾言，矍鑠還起舞。
送妻兄任以道赴房州竹山尉四首  其一 項安世
山東貴公孫，門戶何巍巍。秦川列冠蓋，蜀道羅旌麾。亭亭白玉樹，煜煜黄金芝。産于階庭間，不種而自奇。
送妻兄任以道赴房州竹山尉四首  其二 項安世
古來王謝家，生長習見聞。人言不學問，楚楚自超羣。君侯妙質稟，博學而多文。如玉作璠璵，可以奉明君。
送妻兄任以道赴房州竹山尉四首  其三 項安世
少年有龍淵，不飾羞自售。凝塵滿蒯緱，見者不知有。提携試拂拭，光采射牛斗。世人輕玉璞，諒非和氏偶。
送妻兄任以道赴房州竹山尉四首  其四 項安世
凄凉怕折腰，彼蓋村夫子。誰能九層臺，不用累土起。旌旗野色中，鉦鼓霜風裏。古來丈夫事，勿嘆百僚底。
昌州寄永川趙尉 項安世
此州大如斗，此縣安得壯。官有少府君，斯須一軍張。此君少年日，弄筆戲天匠。能令枯樹榮，解使涸澤漲。歲晚天戲之，千山萬山瘴。不畀龜自靈，小兒能薄相。我于同辰游，拜君丈人行。得書日十反，有燭夜千丈。如何三命共，所設非所當。巽君在牀下，踞我著爐上。此意豈宜蒙，臨風願回向。
題張藥局退巖四十韻 項安世
大家習貴久，亦復閲儉多。所習已厭飫，所閲方憂訛。食厭如食蠟，避憂如避戈。誰能飽更飯，脹洩自生疴。此理大可見，判若黝與皤。所以張公子，悠然願巖阿。退翁聞之喜，爲作退士歌。介邱自可樵，何必岷與嶓。汙池自可漁，何必江與河。擁腫爲我居，何必房千娥。款段爲我乘，何必駕六騾。但醉皆勝醒，但寢皆勝訛。晏起勝早朝，徐行勝前呵。筇以當魚須，褐以當羔紽。葛巾以當幘，草屩以當靴。巖頭有椶楠，巖下有薜蘿。東有百畝園，西有十里荷。香逕可游屐，石步可椓牁。俯樂莊生魚，仰眄淵明柯。行攀女兒柳，占坐老翁莎。月出竹效舞，風來松獻哦。天清掃木葉，雨潤移花窠。身閒少譏譽，氣靜無昏瘥。居然勝趙孟，奚用封蕭酇。菓大多採摘，獸肥多網羅。得魚多用餌，得雉多用囮。但與懶者遊，勿遣躁者過。但聽訥者規，勿受佞者詫。君家異姓王，劍佩紛相摩。懷綳戲簪笏，童隸輕綸緺。豈若窶人子，血眥爭么麽。君家長安市，日見風雨波。推輈識羊腸，折柂諳盤渦。豈若遠郊氓，冥行觸機碆。兩輪日夜走，兩磑日夜磨。端能幾裘葛，已復歸蒿莪。官書廿四考，祿取三百禾。等是息中馬，誤爲燈上蛾。君其莫蹭蹬，我已太婆娑。退歌止于此，公子意如何。
賦莊賢良招隠樓三首  其一 項安世
樓居入闤闠，不受闠中塵。闠中豈無樓，無此招隠人。昔者小山篇，非我招隠意。吾今已隠矣，更欲招同志。同志不易得，徘徊竟誰招。長風一萬里，車馬極喧囂。安得世上人，共此樓中客。時時喚南山，相與共朝夕。
賦莊賢良招隠樓三首  其二 項安世
主人湖海士，有策欲平戎。入朝見天子，可以揖三公。客來忽相驚，見此招隠號。語客且勿驚，洗耳非我好。女豈不願家，鑽穴乃貽罹。深閨日夜藏，恐辱傅與師。世態溱洧中，欲挽無此力。解逅同志人，相招事蠶績。
賦莊賢良招隠樓三首  其三 項安世
士憂不能晦，不患名不章。垂老有降志，當年寡身藏。古來經世人，皆抱邱壑志。王官待罪耳，敢有欲爲意。細兒詎如許，謂是詭與崖。吾豈鳥獸羣，寶櫝義當懷。如作市門優，可作君子配。男兒補衮日，招隠意終在。
次韻金陵掾屬登賞心亭十六韻 項安世
賞心淮水頭，樓觀岌以舉。下分漚鳥界，上入歸鴻許。登梯雲濕履，肆席星落俎。龍爭失孫馬，鯨戮空峻處。湖通晉代溝，草入吳時圃。長嘯動危闌，驚風散濛雨。君看柱間字，夭矯尚飛舞。身後豈不榮，生前固多齬。君看亭下人，古木冠黄土。猶應悔存日，剩不荒酒所。只今十九客，一笑集賓宇。却後三十年，重來共誰語。念此令人悲，鬢髮坐成古。忽憶少年時，勝具濟剛膂。前川問花柳，春半天色午。此樂今未央，寒藤進衰武。
擬送陳正己赴沅江令 項安世
一餐我無門，五斗君有祿。猶勝乞鄰僧，何必嗔郡督。江清芷無數，縣靜書可讀。素業傳二雛，清風散羣鶩。於焉善藏刀，可以待沽匵。所嗟吾過多，此去誰與告。提携到尊豆，笑語慣僮僕。隔日意猶凄，三秋間何酷。書來想憶外，無使德音玉。
擬感興二首  其一 項安世
日出羣動作，日入萬物休。君看霄壤間，還有二本否。鬼神浩來往，一穟不可投。殺機甫毫芒，舉世極戈矛。將亡神已降，欲殺鬼先謀。所以君子心，不敢殊顯幽。
擬感興二首  其二 項安世
吾心本虛直，萬象同一流。坐遭雲沙矇，次序失九疇。習空徒妄想，致察在勤修。學問日以廣，思辨日以周。行行重行行，馬迹遍九州。始知億萬葉，一幹本同抽。
送黄司戶改官東歸 項安世
江西黄郎中，有聲滿天宇。於菟老巖穴，晚出彪更怒。三十補州掾，勇往不辭苦。首尾庚申年，所事七府主。不惟吏事知，競以文學許。飛章不停剡，禮幣爭羅取。前年開科場，小試便更舉。四海張南軒，人訾公獨與。平生中庸篇，口誦心復睹。官滿貰金歸，囊無一錢處。傳家有風烈，真不愧此父。阿戎更奇俊，邂逅得佳侶。三年下陳榻，內省愧參魯。出言每不忌，逆耳終無拒。反茲號畏友，不獨赦狂瞽。乃知君子心，未易見涯滸。若令到天闕，定合簉鵷羽。爲邦固常法，有用必超補。人情重離別，臨路各凄楚。遠客見歸人，驚心念鄉土。秋風楚江岸，吾亦辦歸櫓。期公父子來，同看西湖雨。
送程道輝之廣濟 項安世
昂昂天馬駒，志豈甘伏櫪。虓虓巖下虎，平生肯求食。可憐百鍊鋼，繞指化爲席。丈夫有不遇，此事今猶昔。程侯西南來，氣若朱絃直。寶劍光出爐，銛鋒凈如拭。蕭蕭萬里足，矯矯九秋翮。君看吳楚越，何處無行跡。歲晚賦歸來，天寒倦游役。海鶴願鷄栖，榆鳩困鵬翼。人間竟如此，使我三太息。雖然聊戲君，萬事多所歷。巧定不如癡，言真短于默。世路危山蹊，人情險矛戟。從來菱上刺，不若芡中實。但學幽冀推，穩爲郊廟璧。行矣無多言，此事君已識。冷暖今日知，勿受豪士惑。
三山磯答漁父歌 項安世
我行如轆轤，西上復東下。觸熱泝江船，迎霜歸越舍。齊山至禹穴，百六十長亭。江頭磯上叟，嗤我太營營。朝見上江來，暮見下江去。君爲何物官，拜罷乃爾遽。語叟且勿嗤，我本寒鄉士。三年饕漢粟，中秘仍太史。爲親乞左官，得貳江南州。人淳土物美，官暇餐錢優。心歡親意足，家喜朋戚賀。犯炎束去擔，凌漲理征柂。心力困奔走，性命脫痁痎。及郊始相慶，有命從天來。天恩一何厚，別駕升太守。州名太府尊，地望潜藩舊。父母愛則深，未諒赤子心。公榮私養迫，外美內愁侵。問戍當幾時，列宿兩經天。問去當幾程，更西行五千。荆南居其中，此去猶百舍。回艫指東越，半月可休駕。瓜時幸未忙，况有婚會急。女弟歸越人，季秋迨其吉。半月易爲費，婚會難可違。不辭一月內，兩過釣魚磯。憧憧雖可慚，盼盼實所安。再三謝漁父，從此事綸竿。
與鄭檢法莊賢良往三山訪陸提舉不值 項安世
好客漢內史，著書蒙漆園。肯從一先生，共訪三神山。行循古塘上，步入青林間。不見荷篠人，但與二子言。非干海風引，意足我自還。古來剡溪上，興盡明月天。亦有好事人，稽山回酒船。茲游雖不逢，頼古多此賢。作詩解嚴鄭，相視各欣然。
九月十日獨遊鍾山 項安世
天時少佳日，人事多嬰懷。選勝難兩遇，卜征非一乖。平生夢鍾阜，一月榜秦淮。半世迹方近，三旬心始諧。允哲茲游艱，果諒此日佳。高秋凈平麓，暖景融陰崖。時丁酬酢暇，心適煩紆排。出郭玄筍輿，陟巘青芒鞋。誌塔湧重屋，竺水環方階。木末但塵壁，定林堆斷柴。誰爲好事者，尚丁雙詩牌。相見廊廟姿，騎馿渡松釵。玄思入秋骨，高情渺天涯。儻無經世迹，勝韵誰得偕。因觀夔禹難，始悟巢許儕。
再過溧陽縣見李侍御二首  其一 項安世
中朝文字家，獨嘆仁公門。時時落人間，欬唾如雲奔。歲月坐成晚，今爲隣里尊。向來崔魏徒，十九歸邱原。宛在水中央，靈光兀孤蹲。庭空鳥雀入，日晏烟塵昏。我來重太息，心事與誰論。丈人笑謝客，久矣欲忘言。
再過溧陽縣見李侍御二首  其二 項安世
憶昔兒子時，仁公兩朱轓。吟篇與醉墨，零落遍湘沅。少長聽鳴騶，清霜粲華軒。風流故多奇，欲說非一言。但聞天下士，擾擾向龍門。豈知千丈髮，著此三家村。周餘喬木盡，始見邯鄲孫。茲行亦奇偉，可以詫仍昆。
後樊 項安世
後樊百君子，相對兩玉人。酴醾三月暮，篠簜四時春。俱懷冰雪姿，不競桃李辰。何以樹之背，恐受俗子塵。
二十二日步上方廣寺觀蓮華峰雲氣異甚 項安世
曉發名溪莊，午飯馬跡庫。下車著芒鞋，扶杖陟岡路。碾槽深側足，石磴高舉步。初登黄茅嶺，稍入青箬霧。苔深灑綦偪，露重濕袍袴。水聲浩呼湧，山氣汩馳騖。傍傾眩欲落，上滑危屢仆。尋幽不憚險，已倦寧得住。荒程迷遠近，雜徑惡叉互。喜經茶園頭，漸見蓮岳處。喘汗扇方乾，驚魂招始駐。引領煩山僧，鞺鞳開閣戶。尖峯岌前陳，鳴水橫下注。浮嵐出奇巧，頃刻紛異趣。憧憧行市人，梟梟上烟炷。濃敷步障青，淡抹輕紈素。昏然俱晦冥，粲若忽陳露。穿窗來有情，掃迹去如怒。旋觀不忍捨，留宿當至暮。誰傳西嶺書，贈我碧雲句。云當上封頂，共看扶桑樹。棄置且行行，妙高臺上去。
高臺寺 項安世
高臺夫如何，山後此爲最。手摩白雲頂，足躡飛鳥背。我從樟樹來，上上八十里。向來所歷峯，下視皆積塊。空中聞夜雨，聲若萬馬潰。却問山前人，天晴正收刈。
福巖寺 項安世
三日行東山，今朝度西嶺。山前福巖寺，高下得要領。下通赤帝廟，上徹祝融頂。回環生氣勢，開闢見光景。湘江獻五曲，嶽市陳萬井。青林間香稻，一一辨疆頃。頗憐東山隘，對此意方逞。居高能盡下，熟玩令人省。
六日坐法華寺東廊攬秀亭 項安世
西亭有名字，未若東亭寬。東亭攬秀者，一目萬峯巒。雲興勢浩浩，海立波漫漫。左見桂陽路，右見舂陵灘。入山恨不早，行路良獨難。晚來無頼處，渺渺送歸翰。
跋羅商卿守黑銘 項安世
大江從西來，傲岸有矜色。日與峽爭雄，百戰無虛刻。行逢天闊處，漭沆四無壁。始知向來事，何啻蝸兩國。泯然從此逝，到海不逢敵。居平吾語子，無與世爲的。我高人肯下，己勝誰甘北。孰謂饒人癡，未聞開殿擊。吾非若溪水，寧與世爭皙。卿言皆好好，吾見甘棫棫。老子邑中黔，諸公天下白。加我任纁緇，推渠作圭璧。君看千載下，人數孟之側。當時爭功人，枉被螻蟻食。之子真吾徒，敏捷流輩百。昔我惟子憂，教子孔氏克。隔宿不見之，已作老聃黑。快哉吾阿蒙，非復吳下客。瞥然見鞭影，千里纔一息。酌酒可賀我，正傳今有嫡。
次韻趙領示先世石刻十四韻 項安世
天葩富奇芬，龍種多異姿。歆向妙經術，白賀工文詞。飄飄翰墨間，耿耿名字垂。哀哉趙延康，忠義反見疵。文工俗易愛，節苦人誰知。洪濤覆乾坤，赤手當路歧。剖心奉鵷雛，血面攘魖夔。至今陳宋間，凜凜英氣遺。飄零見諸孫，髣髴瞻舊儀。手澤皦如日，廟碑辭頗枝。談仙事滿紙，大節無一辭。想當施手日，俗論猶爭馳。一讀淚如雨，再讀還自思。古來盡如此，何獨爲君悲。
次韻呈楊秘書 項安世
杞人懼天壓，夸父追日走。智微思遠道，力小扶戾斗。豈非志士節，猶在君子後。恭惟魯東家，用大無不有。憂時甚援溺，慕主工自牖。時難亦勇退，義合豈株守。高第多偉人，言仕輒遭否。嗟予本何能，過涉欲濡首。
呈陳正己十四韻 項安世
相識十五年，未有今日談。沉沉千丈綆，窈窈太古潭。靈關乍掣鎖，寶藏初抽函。爲於萬億秭，出此一二三。戢戢騎無數，津津飴正甘。天驅遠色冥，日墮西暉酣。言歸澣垢澤，少俟收炎惔。凉風轉右桷，好月來東菴。聽君十日語，飫我平生貪。毫釐得細數，窾隙容周諳。萬象斗維北，八方車指南。明明繩尺陳，皎皎星月參。外物復何有，此懽誠可耽。願推輕財心，慷慨傾籝甔。
月硯屏 項安世
雲從林末起，水遶山根發。古道無行人，疎星伴明月。不知幾千年，寶畫閟岩穴。鬰盤不可耐，飛入蒼崖骨。春霆震陰洞，斧首快一劃。鏗然墮人間，與世瑞文籍。自從歐公來，百載今又獲。當時硯屏歌，謫仙傾坐客。前人儻可驗，此美未易測。吾叔舊不癡，根蒂厚所殖。定爲子孫慶，可但几案飾。恨無大蘇手，對之有慙色。
濯足萬里流 項安世
將子無涉水，水深下無極。鯈魚舞浮陽，螭首闖陰碧。弱去一羽沉，惡來萬波激。子兮何所求，快此蛟蜒滴。諫議起陽城，拾遺招李渤。望子子不來，羊裘號逋客。踞坐山石粗，晞髮朔風急。亂流兩白足，何日踔疎逸。子兮寧不悲，饑甿徯唐稷。豈其洛之涯，而可溫與石。
嶺上見大江及匡廬諸峰 項安世
背立梧桐嶺，面對匡廬峯。江流過其下，渺渺去朝宗。萬山左右衛，如陣復如墉。壯哉天地間，偉觀人所鍾。自有此山來，來往嘗憧憧。豈是千載人，無有此心胸。定應出聖宅，山鬼閟其蹤。茲行亦奇事，突兀肯相供。多言恐怒我，急下扶吾筇。
次韻重九 項安世
淵明平生意，豈但專一壑。心事如於菟，赤手未易縛。平陸多江湖，政恐失雙脚。竟携東籬花，歸伴南山鶴。千載得斯人，此道有郛郭。肝膽鬰輪囷，襟期渺磅礴。西風萬物表，洗醆與更酢。木落山勢高，江空水痕約。時來萸菊尊，日暮烏鳥樂。物理正可娛，新詩且勤作。
有感 項安世
翹翹蔞楚中，名字或行世。當時在人口，既久漸湮廢。能于汗簡上，千萬見一二。想當無恙時，掀揭滿天地。
度周卿携司馬公送蒲中舍詩小程先生謁傅長官刺求跋 項安世
馬公首丹籍，程子亦其次。大書天九門，凜凜見名字。度君獨何心，葅歜而剝芰。艓子大於匙，可卧不可跂。中有兩同行，馬詩與程刺。
耕讀堂詩 項安世
朝騖兮吾疇，象舒兮鴉疾。暮諷兮吾帷，風喧兮雨密。蓑衣兮臺冠，雪炬兮螢袟。田丁兮學子，耦歌兮儕習。米甘兮蔬旨，道腴兮仁實。養送兮無憾，俯仰兮有適。堯湯兮吾辟，豈吾欺兮伊稷。
北窗詩 項安世
天高吾廬卑，南風不肯辱。頼有北鄰富，垣墉岌高矗。轔轔飈車來，欲去泥其軸。回轅乃臨臣，北戶清以穆。時時喚笙奴，一枕共清熟。向來北窗人，此秘當已獨。持我無絃琴，千載賡此曲。
題袁才舉明景軒詩 項安世
孤竹兩高人，不止一清字。平生不念惡，和氣滿天地。後來展禽氏，但以和得聲。至其不易介，耿耿秋旻清。達人蓋存我，不與外物較。冥觀瑩方寸，隨俗等喧閙。由其有內外，所以立二名。要知出處間，何往非通明。入與神明居，如月出秋水。出與塵坌交，如蓮在泥滓。蓮雖不拒泥，終不與泥同。月豈必在水，亦在潢汙中。由然與之俱，餔糟汩其泥。退而省其私，炯若清廟圭。昔者吾先師，不拒中牟費。所貴不磷緇，不貴作同異。當時解此轉，惟有顓孫生。於人無不容，自有嘉與矜。嗟哉道不明，智過愚不及。清爲水底魂，濁爲瓜上集。鄉愿乘間起，遂處二者間。不夷亦不惠，以此容其姦。吾道大明鏡，皎皎當空垂。物來無揀擇，隨爾多妍媸。終然不失我，光景湛如一。不落內外塵，亦不中間立。我學不至此，頗識此中情。意語不成詩，往作軒中銘。
所見 項安世
客從岷山來，發棹江水頭。江水去無時，客子行復休。朝餐同一壑，歲宴隔九州。所以闕里翁，平生愛東流。
楊侍郎之姪有文劉左史之婭靖之携文見過 項安世
藍田鮮頑玞，鄧林無曲莖。春宗九秋月，性靜所燭精。柱史顔如春，和風蓄驚霆。兩家各有子，突過阮始平。忽念笭箵翁，淹劇卧漳城。興來枉華裾，情深出英瓊。沉疴爲之起，不覺語至暝。眄懷薛仲章，剛腸久逾清。吾衰俟三賢，潜心牧修程。
別陳監庫見磨玉璞者宋衡 項安世
吾愛陳元年，書生有英氣。語戇人不嗔，酒失心自記。庭前有奇石，細滌復粗磨。我有淇澳詩，願與子同歌。
咏雪次鐸字痛字韵二首  其一 項安世
水官不能神，經歲無此作。春風一回首，風花散雲箔。飛來忽滔天，掃去不盈握。蒼茫大千界，歛散一圭角。似是絮無鹽，人情只輕薄。懷哉我來玉，小棹山陰泊。空江蓑笠中，此段有前約。扣舷歌商聲，黄鍾震牛鐸。
咏雪次鐸字痛字韵二首  其二 項安世
我詩已巴歈，曲短不成弄。君詩如郢人，白雲渺雲夢。天公震而矜，大地作一供。封姨不自惜，紛紛管迎送。須臾萬象滅，此世無與共。惟餘滄江水，不止亦不動。聳渠縞带袴，等用麻衣諷。寒梅自生香，古井亦受凍。松髯老不脫，歲晚見梁棟。此事且勿言，惟知飲當痛。
小潏 項安世
鑿苔欲爲沼，乃得數仞坻。盈虛有相乘，川實而邱夷。誰云人功爲，天理固有之。向來小學師，此道渠得知。
盧智子衡州親迎 項安世
初聞永嘉叟，招喚作師生。又見金華伯，扳聯作弟兄。雙峯真有子，二老總關情。所願勤詩禮，無令負甲庚。
次韻江陵張書記送行 項安世
行行得好辭，忽忽疑晝夢。朝餐手不釋，夜卧心屢誦。皎若朱絲弦，清于玉壺凍。美人家三世，有筆修五鳳。詩從周漢學，不記梁與宋。深沉大招賦，汗漫長楊諷。玄機捩天關，遠思彌禹貢。詩人例空言，此士有實用。經權粲衡石，事物森紀統。上官畏爭執，疲俗感哀痛。情雖到真核，法必任寬縱。有才人所難，既老心不動。藴玉諱求沽，韜弦耻爭中。自言州縣久，差勝市朝鬨。歲晚無萬牛，江空偃孤棟。今年何因緣，諸使忽倥傯。倒海覓珊瑚，搜山出銀甕。似聞二星來，約與元帥共。推君上周行，爲國選湯衆。薦員每如此，物論寧不衷。泛水拔紅蕖，騰雲上青鞚。所悲賤子遠，不及諸賢送。投身伴鴞鵬，矯首瞻洛雍。天乎禍吾宗，伯也困淹訟。惟君援以手，此德不可頌。但祈張夫子，早作漢郎從。展盡黄石書，歸來赤松洞。此時從之游，必與我伯仲。
次韻江陵曹令祈雨 項安世
吾嘗言封侯萬里不直錢，不如洛陽負郭二頃田。清風午枕睡初熟，明月一甌吾自煎。門前䆉䅉新酒熟，丈夫肯受兒女憐。非不知鳴鐘與鼎食，雨蓑風笠性所便。有如北人事鞍馬，不信世間乃有萬斛之樓舩。老農對我忽三嘆，此事樂矣今無年。忍饑死待一啜菽，又見赤日懸青天。高田尺寸破龜兆，下田杪忽生針氈。𩖡風抒水乾七澤，火雲熾空炮百川。掘殘草實到黄壤，踏盡藕根傾碧圓。得錢買飯不及夕，豈復一飽期安眠。田家活計遽如許，苦語一聽雙潸然。天河誰能挽壯士，甘露更忍談高禪。紛紛官吏走香火，往往聚落無炊烟。雲雷虛無空霹靂，老稚失喜真狂顛。欲賡噫嘻頌祈穀，安得好語來愁邊。我詩窮悴不足錄，晴日叫號如饑鳶。
賀楊樞密新建貢院三十韻 項安世
楚囿七澤荒南雲，三江五湖同吐吞。杞梓橘柚杶幹柏，芷蘺椒桂蘼蘭蓀。天英地靈聚爲人，魁壘詭異難具論。屈原離騷二十五，句句字字皆瑶琨。六朝弼亮胡伯始，學士登瀛劉季孫。恭惟火德據天統，翼軫正值鶉賁賁。質肅聲名海山動，諫議才氣淮湖奔。日中則昃固其理，城復于隍吁忍言。生聚教訓五十載，昔無萌孽今輪轅。堯湯立賢遍天下，九重科詔如春溫。州家不辦一椽屋，往往盛之給孤園。鵠袍竹笥合羞死，况欲開口人其髠。關西夫子楊伯起，後身把鉞來西門。荆棘之藪瓦礫場，一日汗礎千猊蹲。翼飛革棘不可狀，鐵畫怒起翔鸞鵷。日者稽山始開闢，已有大策當臨軒。吾州故事有元祐，追配詎肯慙東藩。晚生科第愧前轍，考室誤使當罍樽。向來氣習今未已，猶夢裹飯趨晨閽。一官却恨大早計，不得掉鞅驂鵬鵾。明年珍産入包貢，琳琅璀磊堆金盆。蓬萊弱水三十萬，借以鼓吹看橫鶱。吾儕小人科舉士，一朝出守忘其源。臺池崇深學校廢，况此贔屭楹梁尊。第言三歲始一用，緩而不切非所敦。偷安幸不目前急，事至踧躩如驚猿。先生閒暇窺遠畧，如以大手開中原。先爲之地待其至，雖有萬事無由繁。繡裳天上儻歸去，願廣此意扶乾坤。諸生脚迹不足道，大庇四海安元元。
次韻吳襄陽寄示遊楚山詩 項安世
漢江南北何縈紆，千山萬山肩相扶。中間偉然一丈夫，峴山之楚鹿門蘇。我行一舍到蘇嶺，憶與許子同奔趨。楚山只在城南隅，一月不到何其迂。遠求白傅近舍湜，人情未怪瑟與竽。梯飈自到絕徑處，使君定是昌黎徒。想當伐山開道時，野鳥驚去窮猿呼。獨携千古兩耆舊，卧龍鳳雛與之俱。下看海內無所見，淚落漢水心長吁。我雖不得從公輿，誦公之詩讀公書。掛之高堂心目舒，便是居士遊山圖。
高風臺歌 項安世
臺之高不知其幾仞兮，但見燕雀仰視如冥鴻。風之來不知其幾里兮，但見南海北海聲逢逢。我時醉卧洞庭之北巴山東，耳邊澒洞呼洶怖殺儂。起來欠伸拍鴻蒙，問誰作此狡獪變化驚盲聾，乃是清江江上盤園翁。翁本自與時人同，袍带靴笏從兒童。亦嘗隨牒作小史，亦嘗建纛稱元戎。偶然興盡自返盤園中，意行倦止由心胸，豈與郢中小兒論雌雄。兒曹顛倒鷄著籠，金朱瞇眼視夢夢。仰見騄驥脫鞅行青空，便欲俎豆老子配食蜚廉宮。紛紛俗論安足窮，二三君子人中龍。南安太守科甲高，袖有桂館之香風。廬陵相公名位高，筆有造化之春風。雨巖居士卧榻高，句有湖海之英風。三君合謀奏天公，急羈此老勿使慵。國於羊角九萬里，奄有九霄寒露之空濛。封師巽伯爲附庸，不許抗表辭官封。向來挂冠冠愈穹，老子一笑朱顔紅。
寄題荆南王君行牧齋 項安世
千斤黑牸將黄犢，八歲山童手堅竹。呵牛行前童御之，坤艮爲謙直初六。夷山入地山已庳，微陰更在山之麓。觀爻玩象謙復謙，不待占辭意先足。姬公作繇更何言，利用直堪航四瀆。雖然用著體未明，後學相尋誰與告。拳拳魯叟重抽關，此路欲行須自牧。有如子稚母更柔，弭耳阿童惟所逐。曉隨鞭影上岡巒，暮載歌聲返茅屋。不知身大童子小，但覺氣和情性熟。王郎於我丈人行，少秉謙爻晚尤篤。自稱身是牧牛人，不向天家請官粟。書來蜀道告我言，牧事年來有條目。成時直到東家矩，造端先自西鄰牿。邪閑誠存定章程，石確龍潜防反覆。已將四語了卿法，更用一言從我卜。我生冉冉向無聞，此事駸駸下喬木。三年道路寡師友，萬里奔馳妨誦讀。角羈聞道老無成，此語最悲那可復。急須水落下夔門，走向牧齋聽一曲。
次韻蘇主管大礬山歌 項安世
我昔典司群玉峯，中有一峯如此雄。層珪累璧以億計，垂棘懸黎知幾重。瑶墀日上光煜爚，琪樹風過聲冬瓏。依稀西母翳白鳳，彷彿波神驅玉龍。自從失脚墮塵土，無復有夢登芙蓉。扁舟獨釣秦淮月，忽見當年眼中雪。蘇郎那得便欺人，云是來從武都穴。春深猶在玉皇家，秋杪却安淮海宅。誰歟有力負之走，夜半贔屭群鼇力。自是蘇郎有仙骨，造物向君難久嗇。遂令仙聖役鬼工，預割雲根分半席。亦知客子是前官，送與新詩合消得。客今跛鱉行步慳，無復鰲背觀鯨瀾。何如舉此爲客壽，却送蘇郎登道山。
次韻蘇主管小礬山歌 項安世
大字崢嶸如石柱，小字參差似釵股。醉中寫出礬山歌，夢中飛入礬山路。恍然身在家林間，壺公八柱橫當前。并州剪刀色如水，剪取一半壺公煙。袖歸閣置晴窗著，相伴匡牀閒企脚。渾家驚喜看不休，一拳寒雪春未收。但怪長身成縮瑟，不見當年倚天立。昔如四輔朝帝鄉，今如侏儒欄楯旁。元是山靈有詩癖，要來丈室親詞客。帝令費老下教之，千仞高崖縮盈尺。又怪素髮垂冰膚，不見當年青玉腴。昔如婑媠春風髻，今如點滴銀盤酥。元是山靈生老思，時世梳妝非所喜。帝令河漢下濯之，洗盡烟嵐見雲子。四翁相對凜不他，正味森森酸齒牙。更著瑒花成五友，同名共色相輝華。
次黄司戶紅糟韵四首  其一 項安世
督郵面上多赬紅，如此娬媚非真容。向來清白不受采，正氣本自天和鍾。爾來施朱學時樣，調羹亦復資醲豐。急須破甕覆殘滓，勿以軟美宜新菘。
次黄司戶紅糟韵四首  其二 項安世
江南水作桃花紅，釀成十五女兒容。眉山先生忽驚見，一曲便欲拚千鍾。誰傳春信過江北，小槽殘滴何能豐。相逢但欲覓苴滓，杯羹爲薦霜畦菘。
次黄司戶紅糟韵四首  其三 項安世
主人厨中魚尾紅，把酒一笑相爲容。燕脂煉就玉雪汁，琥珀光透琉璃鍾。酒酣萬事忽驚散，捽耳頓足歌年豐。連缸拗倒同一醉，尺鐵爲我髠園菘。
次黄司戶紅糟韵四首  其四 項安世
世人兩眼迷青紅，百憂一笑無歡容。仙官美祿不肯受，白首世路誇龍鍾。高人箕踞得所籍，焦柈不羨天厨豐。我欲從君覓羹法，有田種秫園栽菘。
贈張術人 項安世
霅川張姓彪其名，惠而過我古津亭。自言有術通心靈，西庚北壬甲與丁。配以十二珠躔經，水火木金相孕刑。錯綜三五命與星，參鈎互鞠窮年齡。劇談娓娓如反瓴，又言兩眼能白青。疈析聲氣區神形，窮達壽夭分渭涇。善而藏之不露型，但見瞳子光晶熒。衆中諦視若有聆，猶以幹支鳴說鈴。參錯開解紛相訂，我生之歲劍發硎。我生之月神玄冥，二陽隠隠升泉扃。天階熠熠舒六蓂，正值玉兔開雲屏。兩凡跳擲不暫停，此身於世如浮萍。擾擾萬事通醉醒，死生禍福輕晨暝。更用剡折篿與筳，况復骨相真伶俜。安得雙鱗懸萬釘，荷君好語空叮嚀。斥鷃傅以雙鳳翎，衣十二翮蹌堯庭。此語恐是俳與伶，豈有大藥須豨苓。他時遇我眠寒廳，君莫諱世赬而頩。
有感 項安世
大江千里從西來，憑陵三峽喧如雷。自矜萬頃臨一杯，湧起雪浪吞崔嵬。一過荆門楚天闊，七澤茫茫如滅沒。波神潜聲不敢發，汩汩安流到吳越。世間驕吝亦等耳，未見大方俱有已。藩籬决破定無他，令人爲賦江之水。
次韻答席蕃秀才論春秋 項安世
北冀之土南交州，瓜戎直西東泗浮。中間代霸若桃梗，列國聚散同夫不。史編斷爛雜蟲鼠，野記紛綸充馬牛。驚雷破聵目開瞽，上起蔑歃終麟遊。玄鉛書字亦刀削，如木遇扁金逢歐。不同釋子付泡幻，肯信蒙叟判浮休。妍皮醜骨區萬態，大川小港條千洲。年深未免成伯帛，聲亂已復還邾鄒。崛興啖趙倚天斧，嗣有陳胡橫海舟。群言一劃露初意，後學平濟無千憂。當時豈爲題目計，此日寖成場屋流。橫穿異義作同體，立取貴綬驅雄騶。席君吾倩好兄弟，蜀郡此學多聲猷。得來三歎出詩本，昉此一笑同茶甌。願披一十九萬字，與子斟酌更獻詶。
歸州女 項安世
歸州女兒雙髻丫，手提酒瓶頭戴花。左手持盃右手瀉，灘頭勸客爭邀遮。灘頭一船百夫挽，欲上未上頭捽沙。呼聲半竭力欲盡，粟米一釂勝流霞。腰間五錢豈足惜，釧中十指如春芽。顔行屬目百丈縱，三老發怒雙槌撾。頩然相顧各分散，頃刻捩柂如輕槎。君不見世間勇怯皆如許，意根一斷前無禦。多少功名蓋世人，一點依違笑千古。
士師詩 項安世
畫邱置學明如星，頑民殄戮何可矜。井田一變鄉校廢，斯民何往非干刑。三復名言子曾子，不獨陽膚當守此。未經師傅兒猶癡，盡在哀矜君勿喜。
三十日過班竹賦玉州之木一首 項安世
玉州之南土當木，玉州之北木爲竹。以土築室土則榮，以木編籬木應辱。無木用土固其宜，有木何忍賤用之。嗚呼，玉州之木最可悲，不爲楹桷爲藩籬。
十月初還潭州題王氏瑞竹圖 項安世
王君手持瑞竹圖，要我作詩仍自書。我書不慳詩亦易，政坐此君難位置。我欲摇毫寫作雙竹吟，却教數節一幹非商參。我欲援琴撫作孤竹曲，又見二妙同升異煢獨。卜子夏，子可爲我謳，一桴二米秬黍秋。清人一韔攢雙矛，肥泉同本末異流。觀射父，子可爲我釋，一少二多何卦策。以奇承耦震初爻，以耦承奇兌三索。我爲二人書此言，請君持歸君家看。展卷一問青琅玕，是易是詩然不然。
送李知縣赴蘄州廣濟 項安世
江頭雪霽冰河折，日照江光動春色。青絲快馬踏香泥，畫鼓方舟送行客。已驚柳葉大如指，忽見梅花飛著額。草根青軟濕鍼氈，枝頭綠淡摇金碧。眼看客子過淮南，春逐檣竿起江北。客帆漸遠春漸深，一路濃香慰行役。懸知上日春更好，桃李漫山獻紅白。何時我亦下滄浪，把酒蘭亭訪今昔。
賦運使張大監道州石山以張詩平地風瀾險於水此心鐵石聽之天爲韻 項安世
枚回洲邊春水生，日光照縠波文平。繡衣使者何世上，綵舟喚客論交情。平生擇交不擇利，俗子紛紛卧之地。少年所識惟石君，晚歲相從不相棄。一官到處西復東，悲歡得失無不同。誰云我州大如斗，中有千岩萬壑含松風。邇來所得尤艱難，人力不到天爲剜。幽尋五嶺犯炎霧，裹送萬里穿狂瀾。十夫舁前一夫洗，落盡煨塵見雲巘。回首笑向道州守，此解未如人世險。頭顱已過羊腸車，不用更通丞相書。老來得此萬事足，摩挲蒼璧相倚於。玉簾嶄嶄何齒齒，質堅德重不可徙。要鎸𡊢口方玉池，更酌西嶺玻璃水。小却盛之數畝園，日夕與之同卧起。客來莫怪我自憐，老子心情正如此。大山嵯峨勢千尋，小山左右羅瑶簪。坡陀峭立各有態，面目雖異同肝心。叩之其聲清以越，如磬之石鐘之鐵。怕令去作清廟器，潜向江頭□□□。江頭之月今幾年，慣見東西南北客。凜然相對各無慙，惟此主人伴此石。主人說法石解應，夜深哦詩使之聽。垠崖劃斷聲雷硍，有語盤空如此硬。與人說石仍說詩，世間此樂誰得之。故人往往解此意，贈以飛瀑和天池。三君相視俱悠然，主人之樂無窮年。只愁清廟要鐘磬，早晚捉去調鈞天。
宣帝 項安世
宣皇開口嫌俗儒，要知不是憎詩書。多文少實果何取，國家棄爾如糞土。卓然高見亦大奇，懲羹不謂真吹虀。漢家德意自此盡，王業豈是元成衰。
衡州城下見蒸水來會 項安世
我從沅湘到石鼓，既見蒸湘喜無度。爲誰觸熱向零陵，更有瀟湘在前路。樂哉湘水是吾師，挹彼三川盡注茲。世人惟聞洞庭闊，誰知鏵觜但如絲。
次韻鄂州吳少保南樓 項安世
武昌城頭起高閣，下見二江爭一壑。滔滔還作一江流，底用相遭苦相惡。庾公當日此登臨，拊髀北風思遠略。簷開歷歷漢陽樹，多少雄心入開拓。暮年出手竟搶攘，千丈濤頭空寂寞。何如乘月坐胡床，且共諸人跨鸞鶴。平生枉恨王公弱，要是王公高一著。古來經濟有包荒，憒憒故應强鑿鑿。只今遺址向千年，又見神州□□索。憑欄堪賞亦堪嗟，長使遊人望關洛。
次韻張安撫李侍郎同賦茯苓酥 項安世
山人採藥晞喬松，披雲扶石松根空。搗霜餌玉得不死，大藥真與神靈通。論功合在金石上，何意坐隨脂澤融。誰令千古玉環穢，涴此萬壑寒林風。煎膏桐乳彼何物，滑咽潤頰誇微功。嗟哉可弔不可賀，吾道至此寧非窮。梁公一生面如鐵，阿武家兒看花月。魯公言言秋霜烈，作文佞仙要仙訣。曲江翻愛軟美人，此理至今吾未徹。元忠獨立孟青時，晚歲脂韋事凄切。微之年少本不凡，老作瓜蠅豈非拙。精金和鉛怕先缺，脂麻煮茗那可說。千年妙質當珀化，一啜微甘差劍吷。作詩自警勿示人，同志相期在全節。
凱歌 項安世
今年三月三，樂事今古稀。嘉陵江到武昌口，此時此日同□□。北人不敢恃鞍馬，西人不敢憑山谿。德安有高悅，匹馬穿重圍。入城助守膽如斗，出城决戰身如飛。城中扶出王與季，城外逐出信與隨。襄陽有趙淳，默坐誰得窺。一日熏盡西山狐，二日網盡東津鯢。三日開門看江北，一人一騎無殘遺。興安有安丙，談笑戮吳曦。僞王亂領出深穀，長史捷布登前墀。銅梁玉壘見天日，瞿塘灧澦無蛟螭。鄂州有老守，頭白尚能詩。上言吾君善委任，下言吾相能指麾。國家九九八十一萬歲，璘雛褒孽休狂癡。
和韻送方翔仲赴省  其一 項安世
無問其詳問其畧，奏牘於今祖誰作。三年戍卒箭痍深，長夜破膽鐎銅音。文皇不共□□□，三五須從賈生說。曲江賜酒黄封瓶，仙韶度曲宮花明。江東六月歸來早，江西先拜梭山老。
和韻送方翔仲赴省  其二 項安世
蘇子書中撏策畧，葉家肆裏偷新作。南宮卷子不須深，句順聲諧即好音。調古曲高雖句絕，辭嚴意密誰箋說。清泉白鹵貯銅缾，磨松展楮霜毫明。三題奏罷宮門早，行過郎闈驚閣老。
寄友 項安世
君爲閒客過登朝，我車日過南湖橋。聽君論詩發幽秘，問君索酒澆岧嶢。誰將君賦告天子，武皇夜喚相如起。明朝車馬滿街來，從此相望隔湖水。欲往從君足似攣，馬嘶僕顧不能前。時憑栩栩枝頭夢，往看娟娟池上蓮。詩盟掃地心如失，酒債無錢甘首疾。綠楊門巷過春風，粉籜園林空夏日。半年不奈此悲凉，無計挽君歸野塘。不如我自解章紱，却爲閒客來君傍。飲竭君家酒千斛，吟盡君家紙千軸。醉中扶上木蘭舟，秋浦月明秋水綠。
以法華寺爲試院擬題于子厚之西亭 項安世
三旬襆被西亭宿，卧對唐碑看不足。重闈鎖斷夕陽天，恰似當時萬竿竹。直須徹棘對愚瀟，始見西亭真面目。
爲建昌南城包顯道題光風霽月之閣 項安世
扁以槐堂之鉅筆，銘以雲谷之高辭。鎮以平園之籤帙，照以太極之肝脾。千巖萬壑轉芳氣，青天碧海流清規。春晨畫出舞雩詠，夜景看成彭澤詩。勉哉此事要真積，昔者所聞無坐馳。願追策驥予陶子，勿但嘐嘐如牧皮。
楊梅 項安世
吾家里曲修家木，葉如海桐實如穀。聞名謂是金作丸，見面恍驚珠奪目。直將甘軟換嚴酸，坐使筠籠薦金屋。越山五月垂垂雨，鼎實無聲渠甚武。雕盤供蜜漬中乾，犀筯下鹽蘇齒楚。蔗糖煎實茗煎仁，枯腊猶堪詫兒女。稜梅一種腰如束，歲歲年年官所錄。城中貴買誰得知，城外賤科人自哭。君不見瀘戎荔子翠眉須，從來尤物非人福。
和黄醇甫將行赴范侍郎海棠夜宴八韻 項安世
花鬮酒令不須探，但對此花須醉酣。花頭露重春的的，花樹雲暗天曇曇。美人醉後欲無力，小婦困來微带慙。蜀王宮畔客當去，召伯堂前人罷參。離歌未動酒如海，花徑漸昏雲作龕。急呼千炬夜光起，緩引百柂春波涵。照花莫睡共花飲，泥客作詩停客驂。詩成酒盡花亦落，客子一去天西南。
次韻周子問相勉求官詩 項安世
我纓却要滄浪清，我足但可雲門行。頭顱四十中底用，阿婆縱好難爲新。强塗脂粉老自愧，旋學鬢鬟梳不成。憶初少日心自驚，蹙踏萬里長風生。昂藏天馬出西極，浩蕩河漢方東傾。老矣只今無許事，菰蒲深處一鷗輕。
送承甫兄往長陽山從學詩 項安世
正月已暖春無寒，江深水淺沙觜乾。東風日日送行客，我來踏遍江之干。昨日送客東入浙，今日送客西入灣。旁人但笑入灣拙，豈料此行人所難。吾宗豪俊自天賦，已有名字登春官。功名迫人不肯受，問官乞取三年閑。爾來政恐未能免，俛首却入樊籠間。揮金釃酒少時事，一笑昨夢何瀾翻。山中范蠡有孫在，老手未試人所嘆。幡然願執弟子禮，拏舟自入長陽山。人言此去幾百里，井里蕭索惟榛菅。度君自沮君不顧，學貴就道寧求安。聞猿莫起欲歸想，見山只作爲仁看。但令此志久不墮，九萬地里俱平寬。歸期已約槐花熟，努力加餐互相祝。今年看我亦高飛，明年上林兩黄鵠。
次韵孫司戶黄堂觀醮遇雪 項安世
江陵舊識李謫仙，向來一夢今恍然。依然斗酒詩百篇，鎪剔造化供清妍。妙意直到天皇先，長歌短曲何蟬聯。龍螭蛟鰐紛連蜷，黄冠作禮邀雲軿。珠幢玉節來蹁躚，玉川再拜瞻上玄。磬聲縹緲空中傳，僾然欲見非眇綿。水花冰葉來滿筵，清寒徹骨思嚙氈。蓬萊玉霄雲氣連，人間化鶴三千年。皎皎忽悟三生緣，當時誤讀青瑶箋。
跋林和靖手書所作三十聯 項安世
唐人作詩先作聯，一聯一句名幾年。後來作者如崩川，去千百里無洄沿。又如商鞅壞井田，夷封溝洫開陌阡。吟哦一變成號顛，秦張功甫出此編。我讀未竟心犁然，借歸手抄家自傳。藏之篋笥待後賢，庶萬有一唐風還。
寒食輿病上冢道中即事 項安世
二年不踏長隄路，十里春風只如故。高高下下桃李坡，整整斜斜楊柳渡。花飛絮走君莫驚，燕語鶑啼方好聲。滿地綠陰無限句，際天幽草幾多情。